MITI cadang buka 3 PPV PIKAS di Melaka

BUKIT KATIL 25 Julai – Kementerian Perdagangan Antarabangsa dan Industri (MITI) bakal menambah tiga lagi Pusat Pemberian Vaksin (PPV) melalui Program Imunisasi Industri COVID-19 Kerjasama Awam-Swasta (PIKAS) di Melaka.

Timbalan Menterinya, Datuk Lim Ban Hong berkata, tiga PPV PIKAS dicadangkan itu membabitkan satu PPV PIKAS Di Tapak (on-site) dan dua PPV PIKAS Penggunaan Umum.

“PPV PIKAS jenis  umum ini bukan untuk satu syarikat saja, tapi dijadikan lokasi PPV untuk kesemua syarikat berdaftar dan berkapasiti hingga 10,000 dos suntikan vaksin.

“Bagi PPV PIKAS ‘on-site’ pula ditempatkan di sebuah syarikat berdaftar yang mempunyai lebih 1,000 pekerja sekali gus mengurangkan pergerakan pekerja dari menumpukan ke PPV PIKAS jenis ‘Common’.

“Bagi jenis ‘on-site’ di Melaka yang berjalan adalah seperti di Kilang TEXAS Instrument dan Infineon Technology saja,” katanya selepas melawat Pusat Pemberian Vaksin (PPV) Program Imunisasi Industri COVID-19 Kerjasama Awam-Swasta (PIKAS) di Bayou Convention Centre, di sini hari ini.

“PPV di Bayou Convention Centre yang dijadual beroperasi esok adalah PPV PIKAS Penggunaan Umum pertama di negeri ini yang dijangka mampu menampung sehingga 15,000 pemberian vaksin,” katanya.

Hadir sama, Exco Kesihatan, Datuk Rahmad Mariman, Timbalan Pengarah Kesihatan Negeri, Dr Rusdi Abdul Rahman dan Pengarah Majlis Keselamatan Negara (MKN) Melaka, Nasrul Menhat.

Mengulas lanjut, Ban Hong berkata, setakat semalam 17,053 syarikat di seluruh negara telah berdaftar bagi menerima suntikan vaksin dalam program yang dijalankan itu.

Menurutnya, daripada jumlah itu kira-kira 1.3 juta pekerja akan menerima suntikan vaksin dan setakat ini seramai 28,596 pekerja telah melengkapkan dua dos suntikan vaksin program terbabit.

“Di Melaka, kementerian menyasarkan sebanyak 1,500 suntikan mampu diagihkan sehari di PPV PIKAS Bayou Convention Centre dan akan memberi manfaat buat 70,952 pekerja dari 613 syarikat yang berdaftar di negeri ini.

“Kita juga menyasarkan tambahan sebanyak 35,000 vaksin akan diagihkan di Melaka bagi mempercepatkan proses dan kadar vaksinasi di negeri ini,” katanya.


Olimpik: Semua pemain badminton berpeluang menang emas – Zii Jia

Zii Jia pemain pilihan kesembilan Olimpik berpandangan bahawa, setiap pemain mempunyai peluang dan keupayaan untuk memenangi pingat emas dalam acara badminton, bagi acara yang bermula di Musashino Forest Sport Plaza hari ini.

“Setiap pemain mempunyai peluang yang sama untuk menang di Olimpik Tokyo,” katanya dalam satu video dimuat naik di Facebook Majlis Olimpik Malaysia (MOM) hari ini.

Sementara itu juara All England 2021 itu berkata, beliau hanya mahu menikmati penyertaan kali pertamanya di Olimpik, di sini, walaupun akan bermain tanpa kehadiran penonton.

Menggambarkan suasana tanpa penonton sebagai sukar, pemain berusia 23 tahun itu berkata, setiap pemain perlu melalui laluan yang sama dan perlu mengadaptasi kepada norma baharu ini.

Tumpuan tentunya akan diberikan terhadap Zii Jia, apabila pemain berasal dari Kedah itu disebut-sebut sebagai calon untuk memenangi pingat di Tokyo selepas kejayaannya di All England 2021 mengalahkan pemain nombor dua dunia Viktor Axelsen dari Denmark 30-29, 20-22, 21-9 pada perlawanan akhir di Birmingham, Mac lepas.

Pemain nombor lapan dunia itu perseorang lelaki itu, akan memulakan cabarannya di Olimpik Tokyo esok (Ahad) dengan bertemu Artem Pochtarov dari Ukraine pada perlawanan Kumpulan M.


Penduduk Lembah Klang dijangka selesai divaksin bulan depan

PUTRAJAYA 15 Julai – Semua penduduk di Lembah Klang dijangka mendapat sekurang-kurangnya dos pertama suntikan vaksin COVID-19 awal bulan depan dan dos lengkap menjelang hujung bulan, kata Ketua Pengarah Kesihatan Tan Sri Dr Noor Hisham Abdullah.

“Merujuk kepada kejayaan tindakan kesihatan awam dan vaksinasi di Labuan, kes jangkitan baharu dilihat menurun kepada 26 kes hari ini berbanding 1,340 kes sebelum ini.

“Dalam masa dua minggu pelaksanaan tindakan kesihatan dan vaksinasi di Labuan, penerima dos pertama adalah 87 peratus manakala 52 peratus telah lengkap menerima dua suntikan.

“Apabila penerima vaksinasi mencecah lebih daripada 52 peratus, kita dapati kes baharu COVID-19 di Labuan menurun,” katanya pada sidang media khas Kementerian Kesihatan (KKM) di sini hari ini.

Beliau berkata keberkesanan tindakan kesihatan awam dan peningkatan jumlah penerima vaksin itu dapat mencegah penularan varian Delta yang menular di Labuan.

Dr Noor Hisham berkata kes di Labuan mencecah hingga 1,340 kes jangkitan varian Delta dalam masa seminggu menyebabkan penggunaan katil Unit Rawatan Rapi (ICU) melebihi 120 peratus serta memerlukan pertambahan sebanyak 22 katil ICU termasuk penyediaan hospital medan dan Pusat Kuarantin dan Rawatan COVID-19 Berisiko Rendah (PKRC).

“Sekarang kita lihat kes ICU menurun kepada 55 peratus iaitu daripada 22 katil dikhaskan untuk pesakit COVID-19, kini hanya sembilan pesakit.
“PKRC kita ada 650 katil sekarang hanya lebih kurang 200 pesakit… ini menunjukkan walaupun varian Delta menular di Labuan tetapi apa yang penting kena tingkatkan vaksinasi,” katanya.

Justeru, beliau berkata kaedah itu perlu diguna pakai di Lembah Klang dengan meningkatkan kadar vaksinasi dalam tempoh terdekat sekali gus mengurangkan kes serta kadar kemasukan ke hospital.

Dr Noor Hisham berkata seramai 3.1 juta penduduk di Lembah Klang telah pun mendapat satu dos dan sebanyak lima juta dos akan diberikan di Lembah Klang.

Sementara itu, Menteri Kesihatan Datuk Dr Adham Baba mengesahkan vaksin jenis Pfizer-BioNTech akan digunakan di pusat pemberian vaksin (PPV) di Kelantan bagi menggantikan vaksin jenis Sinovac bermula bulan depan.

“Sebenarnya bukan di Kelantan sahaja malah akan diperluas ke seluruh negara memandangkan kita (kerajaan) telah menempah 45.7 juta dos Pfizer-BioNTech berbanding 16 juta dos Sinovac,” katanya.

Beliau berkata demikian ketika ditanya mengenai keputusan penamatan pengagihan vaksin jenis Sinovac di semua PPV di Kelantan memandangkan Badan Bertindak Imunisasi COVID-19 Kebangsaan (CITF) hanya akan membekalkan vaksin jenis Pfizer ke semua PPV di negeri itu.


Tolong jaga tepi kain jiran: Latipah

AYER KEROH 3 Feb. – Masyarakat di negeri ini diminta lebih peka dan mengambil tahu apa berlaku di kejiranan mereka bagi mengelakkan berlakunya kes seperti penderaan kanak-kanak mahupun keganasan rumah tangga sepanjang musim pandemik COVID-19.

Pengerusi Jawatankuasa Hal Ehwal Wanita, Pembangunan Keluarga dan Kebajikan negeri, Datuk Wira Latipah Omar berkata, sikap ‘menjaga tepi kain orang lain’ untuk tujuan positif  perlu diterapkan semula.

Katanya, ia susulan berlakunya banyak kes membabitkan keganasan rumah tangga dan penderaan kanak-kanak di negara ini, termasuk kematian Zubaidi Amir Qusyairi Abd Malek, 7, yang dipercayai akibat didera di kediamannya di Taman Krubong Jaya, baru-baru ini.

Masyarakat katanya, perlu menjadi ‘mata dan telinga’ pada setiap masa dan segera melaporkan kepada pihak berkuasa untuk mengambil tindakan terhadap sebarang salah laku membabitkan keganasan dan penderaan di kawasan kejiranan masing-masing.

“Saya menyarakan semua masyarakat mengambil kisah atau bahasa mudahnya jaga tepi kain jiran tetangga sekiranya berlaku sebarang kes penderaan atau keganasan tidak kiralah membabitkan kanak-kanak, wanita mahupun orang tua.

“Bila kita ambil tahu, bukanlah bermaksud kita mahu menyibuk hal orang lain, tetapi sekurang-kurangnya kita dapat mengelak daripada berulangnya kes seperti yang terjadi kepada Allahyarham Amir, baru-baru ini.

“Jika kita dapati ada berlaku kejadian seumpamanya, kalau perlu tegur, mainkanlah peranan untuk menegur. Namun, jika teguran itu tidak berhasil segeralah menghubungi Talian Kasih 15999 atau lebih mudah menghubungi pihak polis,” katanya kepada Melaka Hari Ini (MHI).

Jumaat lalu, MHI melaporkan kisah tragis membabitkan kematian kanak-kanak lelaki berusia tujuh tahun yang didakwa lemas, namun siasatan awal pihak polis menemui kecederaan fizikal pada badan mangsa disyaki akibat didera.

Sehubungan itu, ibu kandung dan bapa tiri kanak-kanak malang itu yang masing-masing berusia 32 dan 38 tahun telah direman selama tujuh hari bagi membantu siasatan di bawah Seksyen 302 Kanun Keseksaan kerana membunuh.

Mengulas lanjut kes berkenaan, Latipah bagaimanapun meminta orang ramai agar tidak cepat menjatuh hukum atau membuka aib ibu kandung mangsa serta keluarganya seperti yang sedang rancak dilakukan warga maya sejak akhir-akhir ini.


DUN ASAHAN: Jangan pilih kerja ikut citarasa

ASAHAN 31 Mac – Pencari kerja di negeri ini dinasihatkan agar tidak terlalu selektif sebaliknya merebut peluang pekerjaan yang ditawarkan kepada mereka.

Ahli Dewan Undangan Negeri (ADUN) Asahan, Fairul Nizam Roslan berkata, meskipun memiliki kelayakan akademik namun mereka berkenaan tidak seharusnya memilih kerja berdasarkan aspek tersebut.

“Misalnya melalui penganjuran Mini Karnival Pekerjaan Perkeso, 1,500 peluang pekerjaan membabitkan pelbagai sektor ditawarkan, jadi rebut sahaja dulu tawaran kerja yang ada,” katanya.

Beliau berkata demikian selepas melancarkan Mini Karnival Jamin Kerja Asahan 2022 dan program Outreach Kerjaya negeri yang turut dihadiri Pengarah PERKESO negeri, Abd. Razak Omar di Pusat Komuniti Desa Asahan, 26 Mac lalu.

Menurutnya, biarpun kadar peratusan pengangguran di negeri ini masih terkawal iaitu bawah 10 peratus namun pelbagai inisiatif meningkatkan kualiti pekerjaan terus dipergiatkan.

Pada masa yang sama, beliau memuji insiatif yang digerakkan oleh agensi itu dengan menganjurkan Mini Karnival Pekerjaan di kawasan DUN Asahan berbanding sebelum ini yang lebih tertumpu di pusat bandar.

“Jika dianjurkan di kawasan bandar sahaja banyak penduduk di Asahan ini tidak berkesempatan datang kerana banyak kekangan terutama masalah pengangkutan,” katanya.


Rossi sah sertai Petronas SRT musim 2021

KUALA LUMPUR, 26 Sept. – Juara dunia sembilan kali, Valentino Rossi mengesahkan penyertaannya bersama pasukan Petronas Yamaha Sepang Racing Team (SRT) bagi perlumbaan Grand Prix Motosikal (MotoGP) musim 2021.

Pengumuman dinanti-nantikan itu muncul menjelang GP Catalan di Litar Barcelona-Catalunya, Sepanyol minggu ini, menyaksikan pelumba yang dikenali dengan jolokan ‘The Doctor’ itu kekal menggunakan jentera Yamaha YZR-M1 untuk tempoh sembilan musim berturut-turut tahun depan.

Pelumba kelahiran Itali itu sudah dianggap pelumba terhebat sepanjang zaman (GOAT) selepas memecah pelbagai rekod dalam kelas perdana sejak 2000, akan bergandingan dengan rakan senegaranya Franco Morbidelli.

Pada usia 41 tahun, Rossi menjadi satu-satunya pelumba yang memenangi saingan 125cc, 250cc, 500cc dan kejuaraan MotoGP menyaksikan dalam saingan kelas perdana sahaja, Rossi memenangi tujuh kejuaraan dunia, 89 perlumbaan, 199 podium, 55 petak utama dan 76 catatan sepusingan terpantas.

Sementara itu, prinsipal pasukan Datuk Razlan Razali berkata ia adalah satu penghormatan buat SRT dan pasukan mengalu-alukan pelumba ikonik yang juga dianggap legenda menyertai pasukan itu.

“Pengalaman beliau adalah aset terbaik buat pasukan yang memasuki musim ketiga dalam saingan MotoGP dan kami yakin banyak yang boleh dipelajari daripada beliau. Pada msa sama, kami akan melakukan yang terbaik untuk membantu beliau terus kompetitif sebagai penghargaan atas kepercayaannya kepada pasukan ini.

“Kami berbesar hati dengan peluang ini dan bersedia menyahut cabaran. Kami percaya kombinasi antara Rossi dan Morbidelli mampu menggegar litar dan membantu kami bersaing sebaik mungkin musim depan,” katanya dalam kenyataan, hari ini.

Sejak membuat penampilan sulung di Qatar pada 2019, SRT berjaya meraih enam kedudukan utama dan tujuh kemenangan, serta memenangi ‘Independent Teams’ Championship’ tahun lepas, sementara pada musim 2020, pasukan berjaya meraih dua petak utama, empat podium dan tiga kejuaraan.- BERNAMA


Makan di kedai dibenarkan, terhad dua orang

Menteri Kanan (Kluster Keselamatan) Datuk Seri Ismail Sabri Yaakob berkata, Majlis Keselamatan Negara (MKN) bersetuju membenarkan pelanggan makan di restoran, namun terhad kepada dua orang untuk satu meja dengan jarak fizikal sekurang-kurangnya satu meter.

Beliau berkata, pada masa sama pemilik restoran perlu merekodkan butiran pelanggan dan sebarang perubahan akan diumumkan dari semasa ke semasa oleh Kementerian Perdagangan Dalam Negeri dan Hal Ehwal Pengguna (KPDHEP).

“Kerajaan memutuskan aktiviti penjualan makanan dibenarkan secara dine-in, bawa pulang, pandu lalu atau penghantaran bermula jam 6 pagi hingga jam 10 malam.

“Namun, pemilik restoran perlu menugaskan sekurang-kurangnya seorang pekerja bagi premis yang membenarkan dine-in untuk memastikan kawalan keluar masuk pelanggan ke premis, memastikan kehadiran pekerja dan pelanggan direkodkan dan menghadkan bilangan pelanggan berada di premis pada
satu-satu masa,” katanya pada sidang media harian Perintah Kawalan Pergerakan (PKP) di sini hari ini.

Katanya, ini kerana didapati pelanggan tidak mencatatkan nama dan nombor telefon yang betul hingga menyukarkan pengesanan kontak sekiranya berlaku kes positif COVID-19 di premis terbabit.

“Arahan ini berkuat kuasa serta-merta, bagaimanapun pengecualian diberikan bagi kawasan yang tidak mempunyai capaian internet khususnya di kawasan kampung dan pedalaman,” katanya.

Ismail Sabri berkata, keputusan MKN membenarkan baki keseluruhan perniagaan peruncitan beroperasi semula dengan SOP yang ketat, bagi memastikan kelangsungan ekonomi perniagaan peruncitan antaranya kedai pakaian dan aksesori, aksesori kereta, kraftangan, kedai permainan kanak-kanak dan kedai peralatan sukan.

“Antara SOP yang perlu dipatuhi adalah pemilik premis perlu melakukan nyah kuman di premis masing-masing tiga kali sehari, mewajibkan pekerja dan pelanggan memakai pelitup muka dalam premis serta memastikan (pelanggan dengan) suhu (badan) lebih 37.5 darjah celsius tidak dibenarkan masuk ke premis.

“Kedai pakaian pula perlu menyediakan sarung tangan kepada pelanggan, kedai kosmetik hanya menjalankan aktiviti jual beli sahaja, tidak dibenarkan mencuba produk,” katanya.


Melaka lokasi kajian pelan strategik pengangkutan awam – KM

SERI NEGERI 16 Mac – Melaka dipilih sebagai lokasi kajian menghasilkan pelan strategik pengangkutan awam negeri yang dijalankan dengan kerjasama Kerajaan United Kingdom (UK).

Ketua Menteri Datuk Seri Utama Sulaiman Md Ali berkata, perkara itu selari dengan Pelan Strategik Melakaku Maju Jaya (PSMJ) 2035 iaitu Pelan Induk Pelaksanaan Pengangkutan Hijau (GTIMP).

Sulaiman berkata menerusi dokumen itu dua program intervensi diperuntukkan untuk dilaksanakan di Negeri Melaka iaitu ‘Green Bus Network Implementation Plan’ dan ‘Heritage Area Integrated Mobility Plan’.

“Pelaksanaan pelan strategik bersepadu ini, akan membantu mengatasi masalah kesesakan di Melaka, melalui keberkesanan perancangan jalan raya, meningkatkan perkhidmatan pengangkutan bas awam henti-henti dan menangani ‘the fist and last mile issues’ dengan usaha mengintegrasi serta mempelbagaikan mod perjalanan yang saling berhubung.

“Pelan ini juga menggariskan keperluan untuk menyediakan fasiliti sokongan yang baik seperti perhentian bas, aplikasi sokongan pintar seperti ‘journey planner’ di samping cadangan melaksanakan mod pengangkutan awam masa hadapan seperti tram dan ‘Rapid Transit Automatik’ (ART) yang dikhaskan dalam pelan tersebut.

“Selain itu pelan ini juga menggariskan cadangan mengubah landskap kawasan warisan menjadi lebih mesra pejalan kaki dan mengutamakan pengangkutan awam berbanding kenderaan persendirian,” katanya.

Beliau berkata demikian ketika berucap pada penggulungan penangguhan Sidang Dewan Undangan Negeri (DUN) Melaka pada hari keempat Persidangan Pertama Penggal Kedua Dewan Undangan Negeri Ke -15, di sini, hari ini.


Krisis air penduduk SPS dijangka selesai dalam dua bulan

GEORGE TOWN, 2 Jun – Krisis bekalan air yang dialami penduduk Pulau Pinang terutama di daerah Seberang Perai Selatan (SPS) dijangka selesai dalam tempoh dua bulan.

Ketua Pegawai Eksekutif Perbadanan Bekalan Air Pulau Pinang Sdn Bhd (PBA) Datuk Jaseni Maidinsa berkata gangguan air di daerah tersebut disebabkan oleh penggunaan air harian yang melonjak sebanyak 10.4 peratus dalam tempoh tiga tahun, iaitu kepada 931 juta liter sehari (JLH) pada Mei 2022, berbanding 843 JLH pada tahun 2019.

“PBA telah mendapat kelulusan khas dari pihak pengerusi untuk menjalankan dua projek melalui kaedah perolehan kecemasan iaitu memasang pam penggalak untuk mengepam lebih banyak air dan meningkatkan output rawatan air Bukit Panchor sebanyak lima hingga 10 JLH,” katanya dalam satu sidang media bersama Pengerusi Jawatankuasa Infrastruktur dan Pengangkutan negeri Zairil Khir Johari di Dewan Undangan Negeri (DUN) Pulau Pinang hari ini.

Beliau berkata bagi penyelesaian jangka masa pendek, PBA akan memaksimumkan pengeluaran air di sembilan loji rawatan airnya, mengalirkan lebih banyak air terawat ke SPS dan menghantar lori tangki air di kawasan terlibat.

Sementara itu Zairil berkata peningkatan penggunaan air turut berpunca daripada aktiviti perindustrian yang kian aktif selepas melalui tempoh perintah kawalan pergerakan.

“Sehubungan itu, PBA hanya akan meluluskan perkhidmatan bekalan air untuk kilang baharu yang dilengkapi tangki simpanan 48 jam di tapak,” katanya.

Beliau berkata PBA juga sedang melaksanakan lima projek menerusi Pelan Kontingensi Air Mentah 2030 (RWCP 2030) yang akan menghasilkan tambahan 569 JLH air kepada penduduk negeri ini.


Langgar SOP: JTK kenakan kompaun RM1.2 juta sejak 1 Jun lalu

KUALA LUMPUR 25 Jun – Jabatan Tenaga Kerja Semenanjung Malaysia (JTK) mengeluarkan kompaun bernilai RM1. 2 juta kepada pengusaha kilang dan majikan yang gagal mematuhi prosedur operasi standard (SOP) sejak 1 Jun sehingga semalam.

Menteri Sumber Manusia Datuk Seri M. Saravanan berkata, 1,175 pemeriksaan dijalankan bagi memastikan pengilang serta majikan mematuhi SOP ditetapkan sepanjang Perintah Kawalan Pergerakan (PKP) 3.0.

“Antara kesalahan yang sering dilakukan oleh majikan ialah tidak mematuhi arahan Bekerja Dari Rumah (BDR) dengan mengarahkan pekerja datang ke tempat kerja menjangkau 60 hingga 80 peratus, berbanding 30 hingga 40 peratus yang dibenarkan,” katanya kepada pemberita hari ini.

Katanya kesalahan serius lain ialah memalsukan makumat bagi memohon kebenaran beroperasi dengan menyatakan maklumat perkhidmatan penting sedangkan sebaliknya ia semata-mata untuk mendapat kelulusan beroperasi.

Bercakap kepada pemberita ketika ditemui selepas mengetuai Operasi Pematuhan Akta 342 dan Akta 514 di Puchong, Selangor, dekat sini beliau berkata, premis kilang yang didapati memalsukan dokumen mengenai kebenaran beroperasi akan diarah tutup serta-merta.

Saravanan seterusnya mengingatkan pengusaha industri terlibat agar mematuhi SOP yang dijalankan kerana JTK akan terus melakukan penguatkuasaan secara agresif agar jangkitan kluster COVID-19 di tempat kerja dapat dikawal.

Sementara itu Saravanan berkata kerajaan sedang mengkaji cadangan supaya bayaran levi untuk pekerja asing dipindahkan kembali kepada majikan untuk menanggung kos ujian saringan COVID-19 pekerja asing mereka.

“Ini supaya ia (bayaran levi) boleh digunakan untuk saringan lebih kerap. Saya telah cadangkan kepada menteri kewangan tunggulah keputusan menteri kewangan,” katanya.


Lebih 20,000 lelaki dapatkan khidmat kaunseling LPPKN – Rina

KUALA DUNGUN, 19 Jun – Seramai 22,156 orang lelaki di negara ini mendapatkan khidmat kaunseling daripada Lembaga Penduduk dan Pembangunan Keluarga Negara (LPPKN) atas pelbagai masalah sejak 2019 hingga Jun tahun ini.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata daripada jumlah tersebut sebanyak 33 peratus berkaitan masalah dengan pasangan, 20 peratus masalah kewangan, 17 peratus masalah keluarga manakala 30 peratus lagi lain-lain masalah.

“Kebanyakan lelaki yang telah menghadiri sesi kaunseling sama ada secara individu atau berkelompok tersebut adalah mereka yang berusia 40 tahun ke bawah dan usia perkahwinan antara setahun hingga lima tahun.

Beliau berkata demikian kepada pemberita selepas menyempurnakan Majlis Sambutan Hari Bapa Peringkat Kebangsaan 2022 di perkarangan Klinik Nur Sejahtera (KNS) LPPKN di sini hari ini yang turut dihadiri Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri Hanafiah Mat dan Timbalan Pengerusi LPPKN Mastura Mohd Darby.

Sehubungan itu Rina menyeru lebih ramai kaum lelaki khususnya golongan bapa supaya memanfaatkan bantuan psikososial yang disediakan LPPKN tersebut dan tidak menunggu sehingga masalah semakin kritikal, demi kesejahteraan mereka dan keluarga.

Dalam pada itu Rina berkata bersempena dengan Hari Bapa yang disambut hari ini dengan tema Kasih Bapa Pelindung Keluarga, kementerian melalui LPPKN menyediakan perkhidmatan saringan kesihatan di setiap negeri secara percuma kepada 100 peserta lelaki terawal bermula hari ini hingga 25 Jun.

“Istimewanya sempena majlis perasmian Hari Bapa pada hari ini, LPPKN menyediakan 300 lagi tambahan saringan kesihatan kepada kaum Adam di sekitar Dungun,” katanya.

Selain itu Rina turut mengumumkan KNS LPPKN Dungun akan menjadi projek rintis pertama peringkat negeri yang menyediakan perkhidmatan tambahan khusus untuk bantuan psikososial dan pendidikan kesihatan kepada lelaki setempat.

Beliau menambah, setakat ini terdapat 49 KNS LPPKN yang beroperasi dalam premis di seluruh negara manakala terdapat 15 lagi KNS LPPKN yang beroperasi secara bergerak.


Mayat kanak-kanak lelaki tergelincir ke dalam longkang ditemukan

SEREMBAN 10 Mei. – Mayat seorang kanak-kanak lelaki yang lemas akibat tergelincir ke dalam sebuah longkang di Flat Cempaka Avenue, Seremban 2, Sabtu lepas, ditemukan terapung di kolam tadahan air dekat sini, pagi tadi.

Ketua Zon Seremban Jabatan Bomba dan Penyelamat Malaysia (JPBM) Negeri Sembilan Khair Amir Ahmad berkata mayat Mohammad Syafiq Mustaqim Mohammad Fadly, 8, ditemukan pada jarak kira-kira 1.2 kilometer daripada tempat mangsa dilaporkan terjatuh pada jam 7.30 pagi tadi.

Menurut beliau, mayat Mohammad Syafiq tanpa pakaian itu ditemukan oleh anggota bomba di kawasan kolam Tadahan Air Taman Arowana Indah yang merupakan lokasi pencarian mangsa sejak Sabtu lalu.

“Semalam, kita buka kunci air di kolam itu supaya air kolam kering untuk memudahkan pencarian kami, dan pagi ini, Alhamdulillah, ketika pencarian kita jumpa mayat itu lebih kurang 30 meter daripada kunci air.

“Terdapat sedikit luka pada muka mangsa mungkin akibat arus deras dan hentakan daripada konkrit ketika hanyut,” katanya kepada Bernama, di sini hari ini.

Mayat mangsa telah dibawa ke Jabatan Forensik, Hospital Tuanku Jaafar di sini untuk bedah siasat dan operasi pencarian ditamatkan pada kira-kira 8 pagi tadi, katanya.

Beliau berkata operasi mencari dan menyelamat yang memasuki hari ketiga hari ini melibatkan lebih 60 anggota daripada pelbagai agensi keselamatan termasuk Pasukan Penyelamat Di Air (PPDA) serta dua anjing pengesan (K9) JPBM.

Pada 8 Mei mangsa bersama-sama abangnya berusia sembilan tahun dan rakan berusia 12 tahun dikatakan sedang bermain sebelum tergelincir ke dalam longkang di flat berkenaan sebelum dihanyutkan air deras ketika hujan lebat, pada kira-kira 4 petang.

Sementara itu, ibu mangsa Nurain Ismail, 27, yang ditemui pemberita berkata, beliau dimaklumkan penemuan mayat anaknya kira-kira 7.40 pagi dan reda dengan kejadian yang menimpa keluarganya.

“Alhamdulillah, jasad anak saya kembali pada saya, kami ucapkan berbanyak terima kasih kepada semua pihak yang bersusah payah dalam usaha mencari anak saya,” katanya.


Kesalahan ekzos bising hanya dikenakan tindakan advokasi setakat ini

KUALA LUMPUR 18 Mac – Buat masa ini, kesalahan menggunakan ekzos bising motosikal hanya akan dikenakan tindakan advokasi, iaitu pengeluaran notis untuk temu siasat, kata Menteri Pengangkutan Datuk Seri Dr Wee Ka Siong.

Wee yang juga Presiden MCA berkata perkara itu telah dimaklumkan oleh beliau kepada Ketua Pengarah Jabatan Pengangkutan Jalan (JPJ) Datuk Zailani Hashim agar pesalah tidak dikenakan tindakan saman.

“Saya telah meneliti ucapan Presiden (UMNO Datuk Seri Dr Ahmad Zahid Hamidi) termasuk pandangan beliau tentang penguatkuasaan terhadap ekzos bising motosikal.

“Saya ingin memaklumkan bahawa MOT (Kementerian Pengangkutan) telah membuat satu keputusan, bahawa pada peringkat ini lebih elok tumpukan kepada pendekatan advokasi iaitu dikeluarkan Notis 114 daripada tindakan saman,” katanya kepada media selepas menghadiri perasmian Perhimpunan Agung UMNO 2020, di sini hari ini,

Notis 114 ialah notis panggilan temu siasat dan mereka yang menerima notis itu perlu tampil memberikan keterangan di mana-mana cawangan JPJ untuk membantu siasatan.

Dalam pada itu, Wee berkata Ketua Polis Negara Tan Sri Abdul Hamid Bador telah mengadakan pertemuan dengan Ketua Pengarah JPJ bagi menyelaraskan tindakan advokasi tersebut memandangkan langkah berkenaan turut melibatkan polis trafik.

Kerajaan sebelum ini menguatkuasakan saman hingga RM2,000 atau penjara tidak melebihi enam bulan kepada pemilik motosikal yang mengubah suai kenderaan menggunakan ekzos bising.

Setakat 5 Mac lalu, sebanyak 10,166 saman atas pelbagai kesalahan dikeluarkan dalam Operasi Khas Ubah suai Ekzos (bising) di seluruh negara bermula 1 Mac, menurut Jabatan Siasatan dan Penguatkuasaan Trafik (JSPT) Bukit Aman.

Isu itu disentuh oleh Ahmad Zahid dalam ucapan dasarnya pada Perhimpunan Agung UMNO pagi tadi yang berkata beliau dimaklumkan tentang motosikal disita kerana ekzos yang diubah suai.

“Janganlah sampai disita. Bagaimana mereka ingin meneruskan survival kehidupan sedangkan itulah satu-satunya kenderaan yang mereka ada untuk mencari rezeki. Apakah kita sudah buta hati dan kejam, membiarkan kehidupan rakyat terus menerus terbeban? Rakyat kecewa dan terus merana,” kata Ahmad Zahid.


PM lawat Melaka

AYER KEROH 14 Sept. – Perdana Menteri Tan Muhyiddin Mohd Yassin tiba di Lapangan Terbang Antarabangsa Melaka (LTAM) pagi tadi dalam siri lawatan ke Melaka hari ini.

Ketibaan beliau kira-kira jam 8.40 pagi tadi disambut Ketua Menteri Datuk Seri Utama Haji Sulaiman Md Ali dan Setiausaha Kerajaan Melaka Datuk Seri Dr. Hasim Hasan.

“Mewakili Kerajaan Negeri Melaka, saya mengalu-alukan serta mengucapkan selamat datang kepada Perdana Menteri Tan Sri Muhyiddin Yassin sempena lawatan ke Melaka, hari ini.

“Pagi ini juga, saya bersama delegasi Kerajaan Negeri Melaka termasuk Hasim dan Ab Rauf bersama barisan Exco Kerajaan Negeri Melaka turut menyambut ketibaan Tan Sri di LTAM.

“Dalam lawatan sempena Mesyuarat Majlis Tindakan Ekonomi Negara (EAC) selama sehari di Melaka ini, Perdana Menteri akan memenuhi beberapa program tidak rasmi termasuk menyantuni komuniti peniaga bagi mendapatkan maklum balas mengenai Inisiatif Pelan Jana Semula Ekonomi Negara (PENJANA), berdampingan dengan rakyat serta tidak ketinggalan untuk bersama-sama wakil industri,” katanya.


Majlis sosial termasuk majlis perkahwinan dibenarkan mulai 1 Julai – Ismail Sabri

PUTRAJAYA, 24 Jun  — Kerajaan membenarkan penganjuran majlis sosial termasuk majlis perkahwinan mulai 1 Julai, kata Menteri Kanan (Kluster Keselamatan) Datuk Seri Ismail Sabri Yaakob.

Selain itu, beliau berkata majlis pertunangan, majlis berkaitan keagamaan seperti tahlil, akikah, doa selamat serta majlis sambutan ulang tahun perkahwinan dan hari lahir turut dibenarkan.

“Majlis boleh diadakan selama tiga hingga lima jam dan kapasiti kehadiran tidak melebihi 250 orang pada satu-satu masa serta tertakluk kepada saiz tempat majlis.

“Bufet tidak dibenarkan, bagaimanapun kita boleh melonggarkan walaupun ada bufet tapi dihidangkan oleh pramusaji,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Ismail Sabri berkata antara prosedur operasi standard (SOP) yang ditetapkan adalah penganjur perlu menyediakan kaunter saringan kesihatan di pintu masuk bagi memeriksa suhu badan tetamu, pemakaian pelitup separuh muka serta perlu merekod kehadiran melalui aplikasi MySejahtera atau secara manual.

Sementara itu, Ismail Sabri yang juga Menteri Pertahanan berkata Polis Diraja Malaysia (PDRM) menahan lapan individu atas kesalahan ingkar arahan PKPP yang melibatkan aktiviti dengan kehadiran orang ramai yang menyukarkan jarak sosial, semalam.

“PDRM juga membuat 68 sekatan jalan raya menerusi Operasi Benteng dan memeriksa 43,997 kenderaan bagi mengekang kemasukan pendatang tanpa izin terutamanya di lorong -lorong tikus.


Kelayakan Piala Asia 2022: Malaysia mula langkah kanan

MALAYSIA memulakan cabaran pada Kelayakan Piala Asia 2022 Bawah-23 (B-23) dengan langkah kanan apabila menang nipis 1-0 ketika bertemu Laos dalam perlawanan Kumpulan J di Stadium Mongolia Football Federation (MFF) di Ulaanbaatar, hari ini.

Walaupun mengawal perlawanan pada separuh masa pertama di padang tiruan dengan keadaan suhu jatuh di bawah 10 darjah celsius, Harimau Muda hanya mampu untuk mencipta beberapa peluang terhadap pasukan Laos yang bermain dengan aggresif.

Peluang terbaik terhidang pada minit ke-36 menerusi cubaan jarak jauh Luqman Hakim Shamsuddin, yang berjaya di tumbuk penjaga gol Solasak Thilavong, namun muntahan bola itu gagal digunakan sepenuhnya Muhammad Azam Azmi.

Pada separuh masa kedua, sepakan percuma pada minit ke-50 yang diambil Nik Akif Syahiran hanya melepasi palang gol, manakala Laos berjaya mengucarkacirkan kawasan hadapan gol Malaysia, namun berjaya dikeluarkan pertahanan Malaysia.

Akhirnya keputusan Brad Maloney untuk membawa masuk tiga pemain simpanan pada minit ke-66, telah membuahkan hasil dalam tempoh beberapa minit sahaja.

Pemain gantian Quentin Cheng melakukan sepakan lintang ke arah pintu gol, yang kemudiannya dengan mudah berjaya ditolak masuk Muhammad Nur Azfar Fikri Azhar pada minit ke-68, untuk gol kemenangan Malaysia.

Muhammad Nur Azfar, 21, yang menjadi wira negara dengan menjaringkan gol kemenangan Malaysia pada penampilan pertamanya itu pada sidang media selepas perlawanan berkata beliau amat berterima kasih kepada rakan sepasukan, jurulatih dan rakyat Malaysia, atas sokongan mereka.

“Saya rasa amat gembira kerana dapat mewakili negara buat pertama kali dan menjaringkan gol pertama untuk pasukan hari ini,” kata pemain Terengganu FC II, yang boleh bermain di posisi sayap dan juga pertahanan.

“Kami kekal bermain dengan cara kami dan tentunya cara bermain tidak banyak berubah di sepanjang perlawanan. Tetapi pada akhir separuh masa kedua, kami melakukan beberapa pertukaran dan sumbangan mereka (pemain simpanan) amat baik dalam membantu mendapatkan gol,” katanya.

Jurulatih dari Australia itu berkata, pertemuan menentang Mongolia dan Thailand tidak akan bertambah mudah kerana kedua-dua pasukan itu amat bagus dan ia akan menjadi sengit dan fizikal,” dan menambah keadaan padang yang pantas juga memberikan cabaran kepada perlawanan.

Malaysia selepas ini akan bertemu Mongolia pada 11 pagi Khamis (28 Okt), sebelum menutup perlawanan Kumpulan J mereka menentang Thailand pada 11 pagi 31 Okt.

Kemenangan Malaysia tadi, membolehkan negara mendahului kumpulan dengan tiga mata, diikuti Mongolia dan Thailand dengan masing-masing satu mata, dan Laos di kedudukan tercorot.

Sejumlah 16 pasukan akan layak untuk peringkat akhir Piala Asia B-23 di Uzbekistan yang dijadualkan berlangsung 1-19 Jun 2022. – BERNAMA


Kerajaan negeri tidak pernah pinggir peniaga – Norhizam

BANDA HILIR 12 Sept – Kerajaan negeri tidak pernah meminggirkan mana-mana peniaga khususnya mereka yang terkesan semasa Perintah Kawalan Pergerakan (PKP).

“Saya tahu mereka yang niaga makanan di sini ada yang sampai terpaksa buang barang mereka bila makanan dah tamat tarikh luput.

Beliau berkata demikian pada sidang media selepas Penyerahan Kit Makanan pada Usahawan Kraf Rumah Merah dan Medan Samudera di Medan Samudera Banda Hilir, hari ini.

Hadir sama Pengerusi Japerun Banda Hilir, Datuk Abdul Razak Abdul Ahmad dan Pengerusi Pertubuhan Pembela Klebang Besar, Datuk Mohd Yusof Abu Hassan.

“Malah peniaga juga diberikan pengurangan sewa dari Majlis Bandaraya Melaka Bersejarah (MBMB) sebanyak 50 peratus dan banyak lagi, ada juga premis yang kita langsung tak kutip sewa,” katanya.

“Saya yakin dalam bulan 10 ke bulan 11, Melaka akan masuk Fasa 3 mengikut proses vaksinasi dan kita akan buka semula sektor pelancongan,” katanya.


MAFI akan bantu pihak berminat bawa masuk sumber makanan – KSU

KUALA LUMPUR, 28 Mei – Kementerian Pertanian dan Industri Makanan (MAFI) akan membantu mana-mana pihak yang berminat membawa masuk sumber bekalan makanan ke dalam negara,  terutamanya ayam dari loji pemprosesan yang sah susulan pemansuhan kelulusan kuota import (AP), kata Ketua Setiausaha MAFI Datuk Haslina Abdul Hamid.

Beliau berkata langkah membawa masuk ayam dari luar negara dan arahan Kabinet untuk memberhentikan eksport ayam bermula 1 Jun, akan menstabilkan bekalan ayam dalam masa terdekat.

“Bagi pihak yang berminat membawa masuk sumber makanan dari luar, MAFI akan membantu dari segi memudahkan urusan perniagaan. Sementara dalam isu bayaran subsidi kepada penternak ayam yang sebelum ini didakwa lewat, sudah mula ada langkah intervensi dari MAFI.

“Kesan positif semua langkah ini diharap dapat dilihat dalam waktu terdekat,” katanya ketika diwawancara secara dalam talian dalam program Ruang Bicara Khas bertajuk Pendekatan Bersama MAFI dan KPDNHEP: Selesaikah Isu Bekalan Ayam terbitan Bernama TV, yang disiarkan secara langsung.

Mengenai penyelesaian jangka panjang bagi isu bekalan makanan negara Haslina berkata MAFI komited untuk meningkatkan tahap sara diri negara, terutamanya bagi pengeluaran daging.

Sebagai contoh katanya jagung bijian yang merupakan makanan bagi ternakan dan dulunya diimport kini akan mula ditanam di dalam negara secara besar-besaran di Chuping, Perlis melalui penglibatan syarikat berkaitan kerajaan.

Sementara itu Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof yang turut menjadi tetamu dalam program yang sama berkata, isu kenaikan harga dan kurang bekalan ayam pada masa ini dijangka diatasi dalam masa sebulan.

“Pengguna yang mendapati ayam dijual pada harga yang tinggi, boleh membuat aduan rasmi dengan memberikan maklumat terperinci. Gunakan pelbagai saluran teknologi yang disediakan KPDNHEP untuk membuat aduan,” katanya.

Azman berkata KPDNHEP akan terus menganjurkan pelbagai program jualan dari semasa ke semasa, bagi membantu rakyat mendapatkan barangan keperluan pada harga yang berpatutan.


Dewan Negara lantik Ahli Jawatankuasa Pemilih

KUALA LUMPUR, 21 Mac – Dewan Negara hari ini meluluskan usul pelantikan lima ahli Jawatankuasa Pemilih untuk penggal kelima, Sidang Parlimen ke-14.

Mereka ialah Yang Dipertua Dewan Negara Tan Sri Dr Rais Yatim (pengerusi); Timbalan Yang Dipertua Dewan Negara Datuk Seri Dr Mohamad Ali Mohamad; Senator Datuk Husain Awang; Senator Lim Hui Ying dan Senator Susan Chemerai Anding.

Usul yang dibentangkan Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin mengikut Peraturan Mesyuarat 70 itu diluluskan dengan suara majoriti ahli Dewan Negara.

“Selaras dengan peruntukan Peraturan Mesyuarat 70 (2), majlis mesyuarat dengan ini memberi kuasa kepada Jawatankuasa Pemilih memanggil orang hadir di hadapannya serta meminta dikeluarkan surat-surat,” kata Mas Ermieyati selepas sesi soal jawab pada persidangan Dewan Negara hari ini.


Jenazah dua beradik maut kemalangan di Kahang selamat dikebumikan

KLUANG, 23 Januari – Jenazah dua beradik lelaki yang merupakan antara enam yang maut dalam kemalangan di Kilometer 71, Jalan Batu Pahat-Mersing, Kahang, semalam, selamat dikebumikan di Tanah Perkuburan Islam Kampung Melayu, Layang-Layang, di sini, pagi ini.

Jenazah Muhammad Zharfan Noramin, 16, dan adiknya Muhammad Syakir Noramin, 11, selamat dikebumikan dalam satu liang lahad sekitar pukul 10.40 pagi tadi.

Terdahulu, kedua-dua jenazah dibawa ke Masjid Kampung Paya di sini sebelum disembahyangkan sebelum dibawa ke tanah perkuburan kira-kira satu kilometer dari masjid untuk disemadikan.

Bapa dua beradik itu, Noramin Daud kelihatan masih sugul, menangis dan tidak bermaya tatkala jenazah anak sulung dan anak ketiganya selamat dikebumikan.

Turut meninggal dunia adik beradik Siti Nurzannah Kahdar, 26, dan Masrina Kahdar, 21, serta Muhammad Adil Abdul Kahdir, 22, dan Mohd Ashraf Rafiq Mohd Arifin, 11.

Semalam, dilaporkan enam maut manakala lima lagi cedera dalam kemalangan melibatkan dua kereta iaitu Perodua Myvi dan Honda Stream di Kilometer 71, Jalan Batu Pahat-Mersing, Kahang.

Perodua Myvi yang membawa lapan orang itu dipercayai dalam perjalanan dari Kluang ke Kahang untuk berkelah di Pantai Air Papan, Mersing, sebelum kereta yang dinaiki mereka hilang kawalan dan bertembung kereta Honda Stream di lokasi berkenaan pada pukul 4.40 petang.

Selain itu, pemandu dan penumpang kereta Honda Stream yang merupakan pasangan suami isteri Zulkeflly Zakariah, 53, dan Kamariah Yusof, 48, serta anak mereka Ariana Nur Batrisyah Zulkeflly, 13, mengalami kecederaan dalam kemalangan tersebut.


Bantu persiapkan pelajar ke alam universiti

MERLIMAU 3 Ogos – Orientasi Pelajar Tingkatan Enam dilaksanakan bagi meningkatkan kesedaran dalam kalangan pelajar tentang pembelajaran yang akan dilalui untuk memasuki universiti.

Pengetua Sekolah Menengah Kebangsaan (SMK) Tun Syed Zahiruddin, Faridah Mat Zon berkata, program diadakan bermula 25 hingga 27 Julai lalu itu melibatkan pelajar semester 1 sekolah berkenaan.

Pada program itu turut diadakan taklimat berkenaan mata pelajaran, disiplin, kerja kursus, taklimat biasiswa serta peperiksaan Sijil Tinggi Persekolahan Malaysia (STPM) dan MUET.

Program itu merupakan anjuran Pengurusan Tingkatan Enam dengan kerjasama Unit Bimbingan dan Kaunseling dan Jawatankuasa Persatuan Tingkatan Enam SMK Tun Syed Zahiruddin.

Selain itu, terdapat juga sesi pengenalan diri, hala tuju kerjaya dan soal selidik inventori minat kerjaya yang dikelolakan Unit Bimbingan dan Kaunseling.


Ahmad Amzad dikejar ke hospital setelah ‘mengah’ ketika daki bukit

KUALA TERENGGANU, 13 September – Timbalan Menteri Sains, Teknologi dan Inovasi Datuk Ahmad Amzad Hashim dikejarkan ke hospital, selepas dikatakan terlalu kepenatan dan ‘mengah’ ketika menyertai satu program mendaki sempena Hari Malaysia di Bukit Besar di sini, pagi tadi.

Ahli Parlimen Kuala Terengganu itu dipercayai mengalami masalah pernafasan, ketika sedang mendaki bukit setinggi 156 meter dari aras laut itu bersama lebih 400 peserta, pada program anjuran kawasan Parlimen itu dengan kerjasama Pejabat Penerangan Kuala Terengganu.

Ahmad Amzad dikejarkan ke Hospital Sultanah Nur Zahirah (HSNZ) di sini, menggunakan ambulans Angkatan Pertahanan Awam (APM) yang bertugas dan keadaan beliau kelihatan stabil sebelum diusung, namun tidak bermaya.

Sementara itu Timbalan Pengarah Jabatan Penerangan Terengganu Saharrudin Mohamed yang turut hadir pada program itu berkata sepatutnya Ahmad Amzad merasmikan program itu selepas mendaki bukit berkenaan, selain menyempurnakan cabutan bertuah untuk peserta terlibat.

“Bagaimanapun, dengan apa yang berlaku kepada Datuk (Ahmad Amzad) kita terpaksa batalkan program perasmian ini dan meneruskan dengan acara cabutan bertuah sahaja,” katanya.


KDNK Malaysia berkembang 5.1 peratus pada 2022

Dalam Sorotan Statistik Ekonomi Malaysia yang terkininya, katanya Indeks Pelopor (IP) pada Julai 2022 menunjukkan prestasi ekonomi yang optimis pada bulan-bulan akan datang.

“IP mengekalkan pertumbuhan tahunan positifnya pada 4.1 peratus pada Julai 2022, walaupun lebih rendah daripada 5.3 peratus yang dicatatkan pada Jun 2022,” katanya.

Bagi sektor luaran, katanya eksport Malaysia pada Ogos 2022 melonjak 48.2 peratus kepada RM141.3 bilion manakala import meningkat 67.6 peratus kepada RM124.4 bilion.

Dari segi prestasi pasaran buruh, bilangan penduduk bekerja meningkat 4.5 peratus kepada 15.98 juta pada Julai 2022 manakala kadar pengangguran dicatatkan pada 3.7 peratus.

Indeks Pengeluaran Perindustrian (IPP) pada Julai 2022 meningkat sebanyak 12.5 peratus tahun ke tahun, dengan sektor pembuatan mencatatkan nilai jualan sebanyak RM148.4 bilion, naik 23.8 peratus berbanding tahun lepas.

Mengenai komoditi, pengeluaran buah tandan segar meningkat 3.8 peratus kepada 8.87 juta tan pada Ogos 2022 manakala pengeluaran getah asli merosot sebanyak 21.8 peratus kepada 38,006 tan pada Julai 2022.

Indeks Harga Pengguna (IHP) dan Indeks Harga Pengeluar (IHPR) pada Ogos 2022, masing-masing mencatatkan peningkatan sebanyak 4.7 peratus dan 6.8 peratus berbanding bulan yang sama tahun sebelumnya. – BERNAMA


Tiada isu kekosongan jawatan Pengarah MSN Melaka – EXCO

BANDARAYA MELAKA 7 Mac- Kekosongan jawatan Pengarah Masjlis Suan Negara (MSN) Melaka sejak dua tahun lalu tidak merencatkan atau memberikan implikasi negatif kepada pembangunan dan perancangan sukan di negeri ini.

Menjelaskan isu dibangkitkan Ahli Dewan Undangan Negeri (ADUN) Ayer Keroh, Kerk Chee Yee, EXCO Sukan negeri, V P Shanmugam berkata sepanjang kekosongan, tugas bagi jawatan berkenaan dijalankan oleh tiga orang penyandang.

Beliau berkata, sebelum ini jawatan itu disandang Tan Gek Chu dari 5 Jan 2020 hingga 2 Ogos 2021, Ahmad Azlan Ahmad Salleh dari 3 Ogos hingga 4 Jan 2022 dan Mahathir Mustaffa dari 5 Jan 2022 sehingga sekarang.

Katanya, sebelum ini dua calon dicadangkan untuk mengisi jawatan itu, namun tidak melepasi kelayakan akademik dan pengalaman sukan ditetapkan Suruhanjaya Perkhidmatan Awam (SPA).

“Jawatan Pengarah MSN tidak diisi secara hakiki selepas tempoh pinjaman Arrifin Mohd Ghani berakhir pada 5 April 2020, namun saya ingin tekankan disini tugas bagi jawatan itu dilaksanakan tiga penyandang.

“Beliau pernah menjawat portfolio ini (Pembangunan Belia, Sukan dan Badan Bukan Kerajaan) dan sepatutnya lebih arif dalam hal ini, kalau nak tahu boleh tanya saya, bukan jadi hero di media elektronik,” katanya.

Beliau berkata demikian pada sidang media selepas Majlis Perasmian Penutup Kejohanan Melaka Esport Challenge 2022, di pusat beli-belah, di sini, malam tadi.

Memetik laporan, beliau menyatakan kekecewaan apabila kerajaan negeri tidak memberi keutamaan dalam melengkapkan struktur MSN berikutan jawatan pengarah kosong sehingga dua tahun dan hanya dipangku penyandang sahaja.


Agong berkenan kurnia sumbangan MAIWP bernilai RM1.8 juta kepada veteran ATM

KUALA LUMPUR, 25 Jun — Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan sumbangan berjumlah RM1.8 juta daripada Majlis Agama Islam Wilayah Persekutuan (MAIWP) kepada 6,000 veteran Angkatan Tentera Malaysia (ATM).

Majlis Pengurniaan Sumbangan Ampun Kurnia Kepada Veteran ATM yang diadakan di Masjid Wilayah Persekutuan itu adalah usaha MAIWP bagi membantu veteran ATM dalam kalangan B40.

Pada majlis itu, Al-Sultan Abdullah turut berkenan mengurniakan ampun kurnia berupa wang tunai dan hamper barangan makanan asas kepada 10 veteran ATM sebagai simbolik Seri Paduka berkenan berangkat menyantuni golongan veteran ATM yang telah banyak mencurahkan bakti kepada negara.

Keberangkatan Al-Sultan Abdullah ke majlis itu turut mencerminkan keperibadian tinggi dan keprihatinan Seri Paduka dalam menyantuni golongan berkenaan serta membantu golongan yang memerlukan bantuan untuk kelangsungan hidup.

Majlis hari ini dianjurkan MAIWP dan Jabatan Agama Islam Wilayah Persekutuan (JAWI) dengan kerjasama Istana Negara, Kementerian Pertahanan dan pertubuhan bukan kerajaan Bantu-Bantu Malaysia.

Turut hadir ialah Menteri Kanan (Kluster Keselamatan) merangkap Menteri Pertahanan Datuk Seri Ismail Sabri Yaakob, Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary, Pengerusi MAIWP, Datuk Seri Syed Hussien AlHabshee dan Pengarah Jabatan Agama Islam Wilayah Persekutuan, Mohd Ajib Ismail.

Majlis pengurniaan sumbangan hari ini juga adalah aktiviti ketiga Al-Sultan Abdullah berkenan berangkat hadir, yang diadakan di luar Istana Negara, sejak pelaksanaan Perintah Kawalan Pergerakan (PKP) pada 18 Mac lepas.

Sebelum ini pada 10 Jun, Al-Sultan Abdullah berkenan mengurniakan sumbangan kepada golongan gelandangan, manakala pada 12 Jun Seri Paduka berkenan mengurniakan sumbangan kepada golongan anak yatim.

Pesara ATM, Lokman Ali, 51, menzahirkan kesyukuran atas bantuan yang diberikan dan keprihatinan Seri Paduka dalam mengiktiraf jasa dan pengorbanan pahlawan negara.

Berkongsi pengalaman, Lokman berkata beliau pernah berkhidmat bersama Al-Sultan Abdullah di Kem Sungai Udang, Melaka pada 2001 bagi mendapatkan penganugerahan beret hijau komando.

“Bagi mendapatkan anugerah beret hijau, Seri Paduka yang juga Tengku Mahkota Pahang ketika itu terpaksa melalui satu ujian bersama unit lawan keganasan gerak khas untuk berada di rumah tempur.

“Saya seorang daripada unit lawan keganasan yang melakukan satu tugas menyelamatkan tebusan yang mana senarionya Al-Sultan Abdullah sebagai tebusan dan saya ditugaskan menembak sasaran pengganas yang berada di kiri dan kanan Tuanku,” katanya selepas majlis berkenaan.

Pesara ATM, Abdul Rahim bin A. Karim, 60, pula terharu dengan keperibadian Al-Sultan Abdullah yang bertanyakan keadaan dirinya dan menasihati beliau menjaga kesihatan diri.

Abdul Rahim yang kehilangan kedua-dua kaki akibat terpijak jerangkap samar ketika bertugas di Gerik pada 1982 itu juga teruja dapat berjumpa dengan Seri Paduka yang disifatkannya berjiwa rakyat.


Wartawan tak sangka lapor kes bunuh bekas guru sendiri

TANGGA BATU 5 Julai – “Bila dengar nama mangsa saya menggigil, seakan tidak sangka warga emas yang maut itu adalah bekas guru saya sendiri”.

Itu kata wartawan Mohamad Fazrul Abdul Majid yang membuat liputan kes bunuh membabitkan seorang warga emas di Kampung Paya Luboh, di sini.

Ketua Polis Melaka Datuk Zainol Samah berkata, ketika tangkapan suspek yang juga anak sulung mangsa didakwa menikam ibunya selepas mendengar ‘bisikan’ mengatakan ibunya menyembah berhala.

Suspek yang mempunyai sejarah rawatan psikiatri di Hospital Melaka dan mempunyai dua rekod lampau berkaitan dadah kini ditahan dan polis akan mendapatkan permohonan reman di Mahkamah Majistret Ayer Keroh, esok.


MetMalaysia keluar amaran hujan berterusan tahap buruk waspada

KUALA LUMPUR, 10 Nov – Jabatan Meteorologi (MetMalaysia) mengeluarkan amaran hujan berterusan tahap buruk dijangka berlaku di dua kawasan dan amaran hujan tahap waspada di sembilan kawasan sehingga esok.


Mohon KKM pertimbang semula SOP kontak rapat COVID-19 – Dr Akmal

MELAKA 19 Feb – Kementerian Kesihatan Malaysia (KKM) diharap dapat mempertimbangkan semula prosedur operasi standard (SOP) kuarantin bagi petugas kesihatan yang menjadi kontak rapat COVID-19.

EXCO Kesihatan negeri Dr Muhamad Akmal Saleh berkata, pertimbangan semula perlu diberikan kepada petugas kesihatan yang mempunyai anak kecil yang positif COVID-19, namun terpaksa bekerja berikutan perubahan SOP kontak rapat yang diumumkan, baru-baru ini.

Mengikut perubahan SOP itu, sekiranya seseorang itu kontak rapat tidak bergejala boleh dibenarkan terus bekerja dan hanya perlu menjalani ujian saringan pada hari kelima atau hari ketujuh.

Manakala, bagi kontak rapat bergejala namun negatif COVID-19 perlu menjalani kuarantin sehingga tiga hari dan sekiranya negatif selepas tempoh itu boleh dibenarkan bekerja dengan syarat perlu menjalani saringan setiap hari.

Menurut Muhamad Akmal, perubahan itu bagaimanapun akan memberi kesusahan kepada pekerja khususnya petugas kesihatan yang mempunyai anak kecil positif COVID-19 dan terpaksa menggunakan cuti tahunan tujuh hinga 10 hari bagi tujuan menjaga anak di rumah.

“Sehubungan itu, saya mohon pihak KKM untuk memasukkan COVID-19 positif dalam senarai penyakit berjangkit yang melayakkan mereka mengambil cuti tanpa rekod selama lima hari.

“Jika isteri (diberikan) lima hari pertama dan suami lima hari berikutnya, maka mereka ini mampu untuk menjaga anak-anak mereka yang perlu dikuarantin selama 10 hari dengan senang hati jika diminta kembali bekerja selepas itu.

“Saya menyambut baik cadangan perubahan SOP itu kerana ini adalah langkah yang baik ke arah memasuki fasa endemik tetapi saya mohon agar KKM untuk mempertimbangkan semula dan boleh mengubah sedikit SOP yang telah dinyatakan,” katanya dalam satu kenyataan di sini, hari ini.

Beliau berkata, perkara itu sekurang-kurangnya dapat memberikan kelegaan kepada petugas barisan hadapan yang sudah lama berkorban untuk menjaga kesihatan awam rakyat.

Khamis lalu, Menteri Kesihatan Khairy Jamaludin mengumumkan petugas kesihatan yang menjadi kontak rapat pesakit COVID-19 tanpa gejala tidak perlu menjalani kuarantin dan mereka perlu menjalani ujian saringan pada hari tertentu.

Khairy berkata, pekeliling mengenai SOP baharu itu telah dikeluarkan Ketua Pengarah Kesihatan, Tan Sri Noor Hisham Abdullah pada 11 Feb lalu.


PKPD di 14 lokaliti babitkan Pahang, Sabah

KUALA LUMPUR 7 Ogos – Sebanyak lima lokaliti di Pahang dan sembilan di Sabah dikenakan Perintah Kawalan Pergerakan Diperketatkan (PKPD) berkuat kuasa Isnin ini hingga 22 Ogos depan.

Menteri Kanan Luar Negeri (Kluster Keselamatan) Datuk Seri Hishammuddin Tun Hussein berkata di Pahang, lokasi dikenakan PKPD iaitu FELDA Jengka 18 dan Kampung Paya Besar Kertau di Maran; Kampung Orang Asli Sungai Bot, Karak di Bentong; Felda Sungai Panching Selatan di Kuantan dan Jalan Feri Lama, Teluk Gading di Rompin.

“PKPD di Sabah melibatkan empat perumahan di Semarak, Tawau, iaitu Taman Semarak Indah, Taman Semarak Jaya, Flat Sri Semarak dan Taman Sejati.

“Selain itu di Penampang melibatkan lokaliti Kampung Koidupan dan Kampung Guunsing-Novunsu; Kampung Marau di Sipitang; Kampung Baru Kimanis, Papar serta Kampung Tanjong Kapor di Kudat,” katanya.

Sementara itu, Hishammuddin berkata beberapa lokaliti di Perak, Pahang, Kedah dan Sabah yang dikenakan PKPD pada 26 Julai lepas, ditamatkan pada 8 Ogos seperti yang dijadualkan.

“Lokaliti tersebut iaitu Medan Klebang Restu, Mukim Chemor, Kinta di Perak; Blok 5, FELDA Keratong 7, Muadzam Shah, Rompin di Pahang; Asrama Pekerja dan Tapak Bina Hospital Pendang, Pendang, Kedah.

“Di Sabah, dua lokaliti di Beaufort iaitu Kampung Lajau dan Kampung Kota Klias; Kampung Tungkang di Kudat dan Perumahan Ladang Kim Loong di Beluran dan di Kampung Telisai, Tungku, Lahad Datu turut ditamatkan PKPD pada esok (8 Ogos).

Tambahnya PKPD yang dilaksanakan pada 3 Julai di Taman Jaya Diri di Kota Kinabalu, Sabah ditamatkan lebih awal mulai esok serta PKPD di Kampung Pituru Kinarut di Papar, Sabah yang dilaksanakan pada 21 Julai lepas juga ditamatkan pada Ahad (8 Ogos), lebih awal daripada yang dijadualkan.

Menurut Hishammuddin, seramai 261 individu dikompaun kerana ingkar SOP dan 21 lagi direman manakala dalam Op Benteng, tiada pendatang tanpa izin ditahan namun tiga kenderaan darat dirampas.


Lima lagi pemain dipanggil ke kem latihan skuad B-23 negara

KUALA LUMPUR 1 Feb – Lima pemain baharu dipanggil menyertai kem latihan pusat skuad Bawah 23 Tahun (B-23) kebangsaan sebagai persiapan menghadapi Kejuaraan B-23 Persekutuan Bola Sepak ASEAN (AFF) 2022 di Phnom Penh, Kemboja pada 14 hingga 26 Feb ini.

Persatuan Bola Sepak Malaysia (FAM) menerusi kenyataan di Facebook hari ini memaklumkan tiga daripadanya merupakan pemain dalam senarai simpanan iaitu Muhammad Firdaus Kaironnisam dan Muhammad Najmuddin Akmal Kamal Akmal dari Johor Darul Ta’zim (JDT) III, dan K. Thivandaran dari Penang FC.

Menurut FAM, Muhammad Firdaus, Muhammad Najmudin dan Thivadaran telah memulakan latihan bersama skuad B-23 kebangsaan pada 27 dan 28 Jan lepas, manakala Selvan serta Javabilaarivin menyertai pasukan bermula hari ini.

Skuad B-23 kebangsaan dijadual berlepas ke Phnom Penh pada 12 Feb dan akan menentang Myanmar dalam aksi pembukaan Kumpulan B di Stadium Prince pada 15 Feb, sebelum berdepan dengan Laos pada 18 Feb di venue sama dan bertemu Indonesia dalam aksi terakhir kumpulan di Stadium Nasional Morodok Techo pada 21 Feb.

Tiga juara kumpulan dan pasukan naib juara kumpulan terbaik akan mara ke peringkat separuh akhir pada 24 Feb manakala perlawanan akhir dijadual berlangsung pada 26 Feb.- BERNAMA


TPM beri amaran kepada pengilang rakus dan tamak

Beliau menerusi hantaran Facebook malam tadi berkata sebanyak 180 kilang serta premis perniagaan diarah tutup kelmarin(14 Julai) kerana gagal mematuhi arahan dan SOP ditetapkan.

“Saya berbesar hati kepada netizen, penduduk sekitar dan rakyat yang sentiasa memberi maklumat pada pihak berkuasa terhadap mereka yang rakus dan tamak ini,” katanya.


COVID: Kes baharu hari ini catat lebih 2,000 selepas 41 hari

KUALA LUMPUR 15 April. – Kes baharu COVID-19 negara kembali mencatatkan angka melepasi 2,000 selepas 41 hari dengan 2,148 kes dilaporkan dalam tempoh 24 jam lalu.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter beliau hari ini memaklumkan tiga negeri tertinggi mencatat kes baharu adalah Sarawak dengan 512 kes, Selangor (459 kes) dan Kelantan (221 kes).

Ini diikuti Sabah dengan 202 kes, Johor (182), Kuala Lumpur (171), Pulau Pinang (134), Terengganu (57), Melaka (53), Perak (51) dan Negeri Sembilan dan Pahang masing-masing mencatat 34 kes.


GKP 4.0: RM1,000 bantu peniaga kecil bermula September

PUTRAJAYA 28 Jun – Peniaga kecil termasuk usahawan perusahaan kecil dan sederhana (PKS) bakal menerima bantuan RM1,000 menerusi Geran Khas Prihatin (GKP) 4.0 yang diumumkan dalam Pakej Perlindungan Rakyat dan Pemulihan Ekonomi (PEMULIH) hari ini.

Perdana Menteri Tan Sri Muhyiddin Yassin berkata, bantuan itu diberikan bertujuan untuk membantu kelangsungan perniagaan peniaga kecil termasuk pengusaha kedai gunting rambut, pemilik workshop, kedai roti dan kek dan lain-lain sepanjang tempoh Pelan Pemulihan yang akan berlangsung secara berfasa.

Jelasnya, bantuan itu akan diberikan di dalam dua fasa iaitu pembayaran pertama berjumlah RM500 akan diberikan pada September depan, dan bakinya RM500 lagi bakal dimasukkan ke dalam akaun penerima pada November 2021.

“Secara keseluruhan Kerajaan memperuntukkan sejumlah RM5.1 bilion melalui inisiatif GKP. Terkini, di bawah PEMERKASA Tambahan, penerima yang layak telahpun mendapat bayaran GKP 3.0 mereka sebanyak RM1,000 kira-kira dua minggu lepas, dan bakal mendapat RM500 lagi pada pertengahan Julai nanti.

“Memahami kesukaran yang dihadapi oleh pengusaha PKS mikro pada masa ini, sukacita saya ingin mengumumkan bahawa kerajaan telah bersetuju untuk menyediakan bayaran tambahan di bawah GKP 4.0 kepada penerima yang layak iaitu sebanyak RM500, akan dibayar pada September dan RM500 lagi pada November 2021.

“Kerajaan berharap dengan bayaran GKP 4.0 ini, kira-kira sejuta usahawan PKS mikro dapat mengurangkan tanggungan bulanan dan membantu aliran tunai mereka,” katanya.


Cadangan kurangkan had laju perlu perbincangan, penelitian – Wee

“Saya ada dengar cadangan itu. Saya akan panggil semua (pemain industri) untuk mengadakan perbincangan kerana ia melibatkan stakeholders. Kedua, ada pihak Pertubuhan Bangsa-Bangsa Bersatu (PBB)  juga yang telah usulkan supaya kita dapat kurangkan kadar had laju di Malaysia ini.

“Namun begitu, kami akan tetap mengimbangi semua faktor itu dan kita akan lihat  semua cadangan serta sudut bagi mencari jalan penyelesaiannya,” kata presiden MCA itu ketika ditemui di majlis kutipan derma untuk pembinaan Hospital Universiti Tunku Abdul Rahman (UTAR) di Kampus UTAR Kampar hari ini.

Beliau berkata demikian sebagai mengulas cadangan Institut Kajian Keselamatan Jalan Raya Malaysia (MIROS) supaya had laju 30 km/j ditetapkan bagi kawasan perumahan, bandar dan kampung, sebagai sebahagian daripada perancangan keselamatan jalan raya kebangsaan untuk tahun 2021 hingga 2030. – BERNAMA


Azeez Rahim gagal batal 13 pertuduhan rasuah, ubah wang haram

KUALA LUMPUR 12 Mac. – Bekas Pengerusi Tabung Haji Datuk Seri Abdul Azeez Abdul Rahim hari ini gagal dalam permohonannya untuk membatalkan tiga pertuduhan rasuah berhubung projek jalan raya di Perak dan Kedah dan 10 pertuduhan pengubahan wang haram yang dihadapinya.

Ini berikutan Hakim Mahkamah Tinggi Datuk Muhammad Jamil Hussin menolak permohonan Abdul Azeez, 54, selepas mendapati kesemua pertuduhan itu tidak cacat dan berlandaskan peruntukan undang-undang.

“Saya mendapati alasan yang dikemukakan pemohon (Abdul Azeez) adalah tidak berasas. Pemohon juga gagal menunjukkan bahawa pendakwaan terhadapnya adalah bersifat mala fide (berniat jahat).

“Pada pandangan saya, kes ini bukan kes yang sesuai dan wajar bagi mahkamah melaksanakan kuasa sedia ada untuk mengetepikan dan membatalkan pertuduhan terhadap pemohon. Oleh itu, permohonan pemohon ditolak,” kata hakim.

Jelas Muhammad Jamil, pertuduhan di bawah Akta Suruhanjaya Pencegahan Rasuah Malaysia (SPRM) yang dihadapi Abdul Azeez adalah tidak cacat walaupun empat projek berasingan digabungkan dalam satu pertuduhan kerana suapan yang diterima adalah berkenaan semua projek itu.


Monumen Bendera Gergasi Melaka akan dibina di Bukit Beruang – KM

AYER KEROH 9 Januari – Monumen Bendera Gergasi Negeri Melaka yang berketinggian 166 meter dari paras laut akan dibina di Hutan Simpan Bukit Beruang sekali gus menjadi produk pelancongan baharu negeri ini.

“Saya berharap mercu tanda baharu ini nanti akan menjadi saksi (kepada) rakyat Melaka untuk meninjau pertumbuhan dan kemakmuran ekonomi dari puncak Bukit Beruang.

“Semoga impian rakyat Melaka untuk melihat Monumen Bendera Gergasi ini berdiri megah di puncak Bukit Beruang akan tercapai menjelang tahun 2025.

“Di kesempatan ini juga saya ucapkan terima kasih kepada 16 agensi Negeri Melaka yang menyumbang bagi membiayai pembinaan projek ini dan turut diberi penghargaan juga saya ucapkan untuk Telekom Malaysia Berhad (TM) dan pemilik tanah Tetuan Harold Accord dalam memberi kebenaran izin lalu sepanjang tempoh pembinaan nanti,” katanya.

Hadir sama, Setiausaha Kerajaan Negeri (SUK) Datuk Wira Zaidi Johari; Pegawai Kewangan Negeri, Datuk Salhah Salleh dan Penasihat Undang-Undang Negeri, Datuk Abd Aziz Engan serta kenamaan lain.

Mengulas lanjut, Sulaiman berkata pembinaan mercu tanda baharu itu nanti bukan sahaja menarik pelancong baharu tetapi mampu menarik kembali pelancong sedia ada untuk datang kembali ke Melaka atau disebut sebagai ‘re-travel to Melaka’.


Azizulhasni mara ke peringkat akhir acara keirin

TOKYO 8 Ogos – Pelumba basikal trek negara Datuk Mohd Azizulhasni Awang kini semakin hampir melakar sejarah tersendiri, merangkul pingat emas pertama Malaysia di Olimpik Tokyo, apabila berjaya mempamerkan persembahan cemerlang untuk mara ke peringkat akhir acara keirin lelaki di Izu Velodrome in Shizuoka, di sini, hari ini.

Bekas juara dunia berumur 33 tahun itu yang menjadi harapan negara untuk merangkul pingat emas sejak dari awal temasya, mengungguli Saringan Dua di hadapan pelumba Jerman Maximilian Levy dan pelumba dari Belanda Harrie Lavreysen, yang meraih pingat emas dalam acara pecut lelaki.

Sementara itu penyandang juara Jason Kenny dari Britain, pelumba Australia Matthew Glaetzer dan pelumba Suriname Jair Tjon En Fa muncul tiga pelumba terbaik dalam saringan pertama.

Terdahulu, seorang lagi pelumba negara Muhammad Shah Firdaus Sahrom terlepas peluang untuk beraksi dalam saingan peringkat separuh akhir selepas menjadi pelumba terakhir sampai di garisan penamat dalam Saringan Dua peringkat suku akhir.


PDRM minta SPRM kongsi maklumat sindiket Macau Scam, judi dalam talian

KUALA LUMPUR 3 Mac. – Polis Diraja Malaysia (PDRM) berharap pihak Suruhanjaya Pencegahan Rasuah Malaysia (SPRM) berkongsi setiap maklumat berkaitan sindiket penipuan Macau Scam dan kegiatan perjudian dalam talian.

Ketua Polis Negara Tan Sri Abdul Hamid Bador berkata perkongsian maklumat itu amat penting bagi PDRM untuk mengambil tindakan terhadap pegawai dan anggota polis yang bersekongkol dengan sindiket terbabit.

“Maka PDRM adalah pihak berkuasa nombor dua yang menyiasat perkara itu dan saya harap SPRM berkongsi segala maklumat mereka ada untuk pihak saya membuat keputusan tepat dan adil,” katanya kepada pemberita selepas menerima dos pertama suntikan vaksin COVID-19 Pfizer-BioNTech di Klinik Kesihatan Kuala Lumpur di sini semalam.

Beliau berkata demikian ketika diminta mengulas mengenai 31 warga PDRM yang dikenal pasti bersekongkol dengan sindiket terbabit bakal berdepan hukuman berat tidak lama lagi.

“Mereka yang terlibat dengan sindiket ini akan dibuang kerja termasuklah penurunan pangkat atau lain-lain lagi yang difikirkan adil dan hukuman setimpal oleh Suruhanjaya Pasukan Polis (SPP).

Sebelum ini, media melaporkan Goh Leong Yeong dan Zaidi Kanapiah, atau dikenali sebagai Addy Kanna, ditahan SPRM pada Oktober 2020 selepas didapati menjalankan aktiviti penipuan Macau Scam serta judi dalam talian yang menyasarkan mangsa di China selain bekerjasama dengan kartel penipuan di luar negara.


PM rasmi Program Jelajah Aspirasi Keluarga Malaysia Perlis

Beliau berkata seperti siri jelajah pertama di Johor baru-baru ini, pelbagai program disediakan untuk memberi kemudahan dan kefahaman mendalam kepada semua mengenai konsep Aspirasi Keluarga Malaysia yang menitik beratkan Keterangkuman (Inclusivity), Kebersamaan (Common Ground) dan Kesyukuran (Contentment).

“Alhamdulillah, syukur ke hadrat Allah SWT kerana dengan izin-Nya dapat saya bersama-sama dengan Keluarga Malaysia di Perlis bagi meneruskan Siri Jelajah Aspirasi Keluarga Malaysia pada hari ini.

“Aspirasi Keluarga Malaysia telah dirasmikan di ibu negara akhir tahun lepas dan kerajaan membuat keputusan untuk mengadakan siri jelajah di peringkat negeri bermula dengan Johor awal bulan ini dan Perlis hari ini,” katanya semasa berucap merasmikan program itu di sini hari ini.

Ismail Sabri berkata beliau yakin setiap lapisan masyarakat telahpun sebati dengan konsep Keluarga Malaysia yang fokus utamanya bagi menyatupadukan rakyat ke arah kesejahteraan ekonomi, kestabilan politik seterusnya memulihkan negara dalam situasi mencabar kini.

Menurut perdana menteri, siri Jelajah Aspirasi Keluarga Malaysia Perlis itu bertujuan meningkatkan usaha menyebarluaskan konsep serta hala tuju Keluarga Malaysia agar mudah difahami dan dihayati oleh semua.

Sementara itu, Ismail Sabri berkata Skuad Keluarga Malaysia ditubuhkan Kerajaan menerusi Jabatan Kebajikan Masyarakat (JKM) pada Oktober lepas kini mempunyai kekuatan 10,000 anggota yang bertugas menyelaraskan semua mekanisme penyampaian bantuan kepada mereka terkesan akibat pandemik COVID-19.

“Di sini saya menyeru agar lebih ramai sukarelawan mendaftarkan diri sebagai ahli Skuad Keluarga Malaysia melalui laman web Keluarga Malaysia,” katanya.

Turut hadir Menteri Besar Perlis Datuk Seri Azlan Man, Menteri Wilayah Persekutuan Datuk Seri Dr Shahidan Kassim, Menteri Komunikasi dan Multimedia Tan Sri Annuar Musa, Menteri Pembangunan Luar Bandar Datuk Seri Mahdzir Khalid dan Ketua Setiausaha Negara Tan Sri Mohd Zuki Ali.


PDRM rekod kutipan saman lebih RM13 juta

KUALA LUMPUR, 10 Dis – Polis Diraja Malaysia (PDRM) merekodkan kutipan kompaun berjumlah RM13.67 juta daripada 287,500 saman yang dilunaskan orang ramai hingga semalam menerusi tawaran diskaun saman trafik sempena program 100 Hari Aspirasi Keluarga Malaysia.

Timbalan Ketua Polis Negara Datuk Seri Mazlan Lazim berkata kaunter diskaun yang dibuka di Pusat Konvensyen Kuala Lumpur (KLCC) merekodkan kutipan RM431,330 daripada 8,943 saman dan portal MyBayar mencatatkan RM3.4 juta daripada 74,312 saman dijelaskan orang ramai.

“Kami terpaksa menutup kaunter PDRM di KLCC pada 4.30 petang tadi dan orang ramai jangan risau kerana mereka boleh terus membayar saman di Ibu Pejabat Polis Daerah dan Ibu Pejabat Polis Kontinjen yang mempunyai kaunter trafik serta melalui portal MyBayar yang dibuka 24 jam,” katanya kepada pemberita selepas meninjau kaunter PDRM yang dibuka sempena program 100 Hari Aspirasi Keluarga Malaysia di KLCC hari ini.

PDRM menawarkan diskaun kompaun saman trafik sebanyak 80 peratus bermula 9 hingga 12 Dis ini dengan tawaran pengurangan saman itu tidak melibatkan kes saman dalam sebutan mahkamah, kesalahan-kesalahan utama dilakukan, kesalahan kenderaan berat serta pengubahsuaian ekzos. – BERNAMA


‘Ditelan’ selut demi siput sedut

Mana tidaknya, untuk mendapat hasil, seseorang itu terpaksa meredah lumpur dan selut di hutan paya bakau, selain berdepan gigitan nyamuk dan agas serta ancaman haiwan berbisa seperti ular.

Malah, habitat siput sedut yang terletak di Utara Melaka iaitu di Sungai Rembau-Linggi dalam Daerah Alor Gajah turut menjadi sarang ‘sang bedal’.

Menurut nelayan veteran Abu Hasan Sulaiman, 62, waktu terbaik memungut siput sedut ialah ketika pergerakan air pasang memandangkan siput-siput itu akan ‘berkumpul’ dan ‘memanjat’ celahan batang pokok menjadikannya lebih mudah dilihat dan senang diambil.

Meskipun begitu, ujarnya, kudrat kaki yang lebih kuat diperlukan kerana perlu mengharungi air dan selut tebal untuk masuk ke kawasan hutan yang lebih dalam.

Di sebalik kepayahan dan kesukaran yang dialami, bapa kepada lima anak itu mengakui aktiviti itu boleh menjadi pendapatan sampingan kepada nelayan sungai sepertinya.

“Kalau sewaktu air besar (bulan penuh) nelayan tak boleh turun menjaring malah nak memancing pun tak kena, jadi aktiviti memungut siput merupakan kaedah terbaik untuk menjana pendapatan lain.

Kebiasaannya dalam tempoh tiga jam sahaja, dia mampu memperoleh anggaran 30 hingga 100 kilogram (kg) siput sedut yang kemudiannya dijual pada harga RM10 hingga RM15 sekilogram mengikut saiz.

“Siput sedut ini memang banyak permintaannya sehinggakan ada yang mahu tempahan harian sebanyak 30 kg sehari namun kita tak mampu nak sediakan,” katanya.


Bimbang ancaman pokok ru tumbang Pantai Puteri

PANTAI KUNDOR 31 Mei – Kejadian pokok ru tumbang di Pantai Puteri, di sini semakin membimbangkan pengunjung kerana ia dikhuatiri boleh mengancam keselamatan mereka.

Satu demi satu pokok yang tumbang turut menjejaskan keindahan Pantai Puteri yang berjaya menarik kehadiran ramai pelancong sejak ia dimajukan pada awal tahun 1990-an.

Pengunjung dari Jitra, Kedah yang hanya ingin dikenali sebagai Haizam berkata, ketika dia dan 30 anggota rombongan dari sebuah maahad tahfiz di Jitra tiba di pantai itu pagi ini, mereka mendapati sebatang pokok ru sudah tumbang di gigi pantai.

“Kami menjadikan pokok tumbang itu sebagai tempat untuk bermain air dan ada juga pelajar tahfiz memanjat dahan pokok sebelum terjun ke dalam laut,” katanya ketika ditemui di pantai berkenaan.

Bagaimanapun, pengunjung berusia 26 tahun itu berkata, keselamatan pelancong harus diutamakan pihak yang bertanggungjawab dalam penyelenggaraan pantai peranginan itu dan harus menebang pokok yang mengancam keselamatan.

Sementara itu tinjauan di pantai berkenaan turut menemukan sebatang lagi pokok yang sama sudah tumbang kira-kira 100 meter dari pokok yang menjadi lokasi pelajar tahfiz bermain air.

Sementara itu, Pengarah Jabatan Pengairan dan Saliran (JPS) Melaka, Abdul Hakim Hamzah berkata, Pantai Puteri adalah antara kawasan yang terbabit dalam kerja pembaikan pantai yang sudah dilaksanakan sejak empat tahun lalu.

Katanya, sebelum ini ada beberapa pokok ru tumbang akibat hakisan pantai dan jabatan berkenaan sudah melaksanakan kerja pembaikan pantai dengan membina benteng pemecah ombak atau ‘groyne’.

“JPS sudah memperoleh peruntukan RM30 juta untuk meneruskan kerja pembaikan pantai di Pantai Puteri dan sekarang berada pada peringkat melantik perunding kerja berkenaan,” katanya.


BN harap sekatan berkempen diperhalusi

KUALA LUMPUR 27 Okt. – Pengerusi Barisan Nasional (BN) Melaka Datuk Seri Ab Rauf Yusoh berharap kerajaan dapat mengkaji semula Prosedur Operasi Standard (SOP) bagi Pilihan Raya Negeri (PRN) Melaka.


Berderai air mata tanda syukur terima rumah percuma

LENDU 6 Julai – Mohd Jali Yusoh, 84, tidak dapat membendung air mata kegembiraan membasahi pipinya apabila dia akhirnya dapat menggenggam kunci rumah yang diidamkan.

Lebih istimewa kunci Rumah Prihatin warga emas itu diserahkan sendiri oleh Ketua Menteri Datuk Seri Utama Sulaiman Md Ali, dalam majlis di kediaman baharu Mohd Jali di Jalan Ghafar Baba, di sini, petang tadi.

Kerana terlalu teruja dia yang baharu sembuh selepas dua kali mengalami masalah lumpuh menggagahkan diri untuk menyambut Sulaiman yang juga Ahli Dewan Undangan Negeri (ADUN) Lendu.

“Saya memang bersyukur lebih-lebih lagi dalam keadaan yang macam ini, perasaan terharu itu hanya tuhan sahaja tahu hingga tidak boleh digambarkan.

“Sudah lama saya kenal beliau (Sulaiman), memang seorang yang peramah, bagi saya pertemuan kali ini mengimbau semula detik pernah kami lalui bersama ketika dulu,” katanya.

“Terima kasih diucapkan kepada kerajaan negeri diatas bantuan yang diberikan, dapatlah kami berteduh dalam keadaan lebih selesa berbanding rumah lama yang sangat uzur.

“Selepas ini bermulalah kehidupan baru kami sekeluarga dan saya merancang untuk berniaga kecil-kecilan di depan rumah dapatlah bantu perbelanjaan keluarga,” katanya.


Akta Lompat Parti penting demi kestabilan politik

TELOK MAS 13 Dis. – Akta Lompat Parti perlu segera diwujudkan demi kestabilan politik negara khususnya ketika berdepan cabaran pandemik COVID-19 ketika ini.

Menteri di Jabatan Perdana Menteri (Tugas-Tugas Khas) Datuk Seri Mohd Redzuan Yusof berkata, kestabilan politik ketika dunia berdepan cabaran kesihatan terbesar juga penting bagi meningkatkan keyakinan pelabur asing.

“Tiba masanya kita wujudkan Akta Lompat Parti bermakna siapa (wakil rakyat) yang melompat parti, (dia) tak boleh bertanding selama 10 tahun.

“Kalau ada (akta) macam tu maka kerajaan memerintah akan lebih stabil, ada kestabilan politik jadi barulah negara luar ada keyakinan buat pelaburan di Malaysia.

“Tidak seperti hari ini macam-macam kita boleh dengar, ada kata kerajaan ni tak boleh kekallah, ada yang tebuk ataplah sebab itu kita perlu pastikan berada di landasan yang betul,” katanya.

Beliau berkata demikian ketika ditemui media selepas majlis Pak Wan Berkampung Bersama Komuniti Telok Mas di Kampung Ketapang, di sini malam tadi.

Mengulas lanjut, Mohd Redzuan atau lebih dikenali Pak Wan yang juga Ahli Majlis Pimpinan Tertinggi (MPT) Parti Pribumi Bersatu Malaysia (BERSATU) berkata, beliau secara peribadi telah mendapat sokongan pemimpin parti lain yang turut menyokong menubuhkan akta terbabit.

“Untuk wujudkan akta ini perlu sokongan dua per tiga majoriti Ahli Parlimen dan pemimpin parti pembangkang mahupun kerajaan nampak mereka mahu bersama bawa usul akta itu di Parlimen.

“Dengan pemimpin PAS walaupun saya belum dapat berbincang secara dalaman tapi adalah dua, tiga orang tu nampak mereka juga sependapat,” katanya.

Sebelum ini pada 9 Disember lalu, Presiden Persatuan Pemeriksaan Penipuan Bertauliah Malaysia, Datuk Seri Akhbar Satar dilaporkan media berkata, isu lompat parti tidak boleh terus dipinggir kerana selain menjejaskan kestabilan kerajaan, ia juga menandakan wujudnya unsur rasuah.

Berdasarkan Global Corruption Barometer 2020 oleh Transparency International, katanya, antara institusi yang dilihat paling terlibat dalam gejala rasuah ialah Ahli Parlimen.

Tambahnya, jika ahli politik hari ini dipandang serong dan tidak mempunyai standard, keadaan sama akan digambarkan untuk generasi masa depan negara.


Bomba selamatkan kanak-kanak mangsa dera

KUALA LUMPUR, 16 September – Seorang kanak-kanak lelaki berusia lapan tahun dipercayai mangsa dera diselamatkan bomba di sebuah kondominium Jalan Cahaya, Ampang di sini hari ini.

Pengarah Jabatan Bomba dan Penyelamat Selangor Norazam Khamis berkata kanak-kanak warga tempatan yang dikurung dalam bilik itu cuba melarikan diri melalui tingkap di tingkat empat kondominium berkenaan.


Aliff Syukri mengaku tidak bersalah muat naik video sumbang

Aliff Syukri, 35, didakwa membuat penghantaran komunikasi itu menggunakan aplikasi akaun Instagram aliffsyukriterlajaklaris dengan niat menyakiti hati orang lain pada 13, 15, 17 dan 21 April.

Pertuduhan mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama dan jika sabit kesalahan boleh didenda maksimum RM50,000 atau penjara setahun atau kedua-duanya sekali jika sabit kesalahan.

Pendakwaan dikendalikan Timbalan Pendakwa Raya Suruhanjaya Komunikasi dan Multimedia (MCMC) Fazril Sani Mohamed Fadzil, manakala Aliff Syukri diwakili peguam Hasshahari Johari Alwi dan Awang Armadajaya Awang Mahmud.

Fazril Sani memohon mahkamah mengenakan jaminan RM10,000 bagi setiap pertuduhan, bagaimanapun Hasshahari memohon agar mahkamah mempertimbangkan jumlah itu kerana tertuduh bekerja sendiri untuk menyara isteri serta lima orang anak yang masih bersekolah.

Hakim Ahmad Rizki Abdul Jalil membenarkan Aliff Syukri diikat jamin RM20,000 dengan seorang penjamin dan menetapkan 25 Nov ini sebagai tarikh sebutan semula.


NAFAS, Angkasa bantu kerajaan tangani kenaikan harga ayam, bekalan makanan – PM

Ismail Sabri berkata langkah proaktif yang akan diambil NAFAS dan Angkasa dengan terlibat dalam ekosistem industri ayam juga mampu menstabilkan bekalan dan harga ayam di pasaran bagi kesejahteraan Keluarga Malaysia.

“NAFAS dan Angkasa akan terlibat dalam ekosistem industri ayam bermula daripada anak ayam, makanan ternakan, vaksin, reban, pusat pemprosesan, bilik sejuk beku, logistik, pusat pengedaran dan pemasaran sehingga bekalan sampai kepada pengguna.

“NAFAS menyasarkan untuk menguasai 20 peratus pasaran dengan pengeluaran sebanyak 144 juta ekor setahun, manakala Angkasa sebanyak 30 juta ekor setahun,” katanya dalam kenyataan hari ini.

Kenyataan itu dikeluarkan selepas perdana menteri mengadakan pertemuan dengan Ahli Jemaah Pengarah NAFAS dan Anggota Lembaga Angkasa bagi membincangkan langkah-langkah menjamin sekuriti makanan negara, pagi tadi.

Selain itu, Ismail Sabri berkata NAFAS dan Angkasa akan lebih proaktif dalam industri penanaman jagung bijirin bagi mengurangkan kebergantungan negara terhadap import bahan mentah untuk makanan ayam.

Beliau berkata bagi tujuan itu NAFAS telah mengenal pasti kawasan seluas 12,140 hektar di Kelantan dan Terengganu yang sebelum ini ditanam dengan tanaman tembakau untuk tanaman jagung bijirin.

Angkasa bersama Kementerian Pertanian dan Industri Makanan telah mengenal pasti kawasan seluas 4,000 hektar tanah di seluruh negara dengan setiap hektar mampu mengeluarkan lima tan jagung bijirin serta menampung 20 peratus daripada keperluan import jagung bijirin dalam tempoh lima tahun ini.

“Usaha NAFAS dan Angkasa yang berskala besar ini diyakini dapat mengurangkan kebergantungan negara terhadap jagung bijirin bagi kegunaan makanan ayam. Ini kerana NAFAS mempunyai seramai satu juta ahli, manakala tujuh juta ahli bernaung di bawah Angkasa melalui 14,835 koperasi.

“Kerajaan menyambut baik inisiatif NAFAS dan Angkasa untuk terlibat secara signifikan dalam industri ternakan ayam. Ia selaras dengan saranan Majlis Tindakan Ekonomi (EAC) yang mahu kerjasama awam dan swasta diperkukuh bagi meningkatkan hasil pertanian khususnya industri ternakan ayam,” katanya. – BERNAMA


Tindakan tegas pihak sengaja naikkan harga ayam, telur – MAFI

Timbalan Menteri Pertanian dan Industri Makanan II Dr Nik Muhammad Zawawi Nik Salleh berkata kerajaan akan mengambil tindakan tegas sekiranya ada antara mereka cuba mengambil kesempatan berbuat demikian dengan meletakkan harga lebih tinggi daripada yang dibenarkan kerajaan.

“Jangan salahkan kerajaan jika tindakan tegas dikenakan kepada mereka kerana kerajaan tidak akan berdiam diri dan bertolak ansur dengan mereka yang cuba mengambil kesempatan terhadap keperluan makanan asas ini.

Saya harap amaran ini diambil perhatian oleh mereka yang berkaitan dengan menghentikan segera perbuatan tersebut,” katanya kepada pemberita selepas merasmikan Pelancaran Jersi, Pengenalan Pemain  dan Penaja Tok Janggut Warriors FC di Agro Resort Jeram Mengaji dekat Selising di sini, hari  ini.

Beliau berkata demikian berikutan menerima beberapa aduan daripada rakyat bahawa terdapat sesetengah pembekal atau pemborong yang cuba menaikkan harga bahan makanan itu.

“Kerajaan mempunyai perancangan jangka pendek dan panjang bagi menyelesaikan masalah ini  termasuk meluluskan lesen import ayam dan telur dari luar negara bagi menstabilkan harga bahan mentah itu di pasaran tempatan supaya tidak membebankan pengguna,” katanya.

Semalam, Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam memaklumkan peningkatan permintaan dan pembelian telur ayam yang mendadak sebelum, semasa dan selepas cuti Tahun Baharu Cina menyumbang kepada gangguan bekalan telur ayam ketika ini.

Beliau berkata KPDNHEP yakin bekalan telur akan kembali stabil dan keberadaannya akan meliputi semua lokaliti di Malaysia apabila ladang pengeluar telur ayam serta syarikat logistik penghantaran beroperasi semula tidak lama lagi. – BERNAMA


27 anak ular sawa Burma Albino berjaya dibiakkan

AYER KEROH 16 Julai – Sepasang ular sawa Burma Albino berjaya menetaskan 27 ekor anak ular sejak 11 Julai lalu di Santuari Taman Rama-Rama dan Reptilia di sini.

Pengurus santuari Taman Rama-Rama dan Reptilia Qurratu Ain Rahamin Nordin berkata ibu kepada anak-anak ular sawa yang baru menetas diberi nama Bella berusia sembilan tahun manakala pasangannya sejenis ular sawa Burma Albino Granite pula diberi nama Snow.

Jelasnya, ular sawa Burma albino turut dikenali sebagai ‘python’ dan ular sawa jenis itu merupakan yang terbesar dan terberat sehingga boleh mencecah lebih 100 kg.

“Sepasang ular sawa itu menghasilkan 30 biji telor dan 27 daripadanya telah menetas manakala tiga lagi belum menetas,” katanya ketika ditemui di Santuari Taman Rama-Rama dan Reptilia di sini hari ini.

Beliau berkata, sempena Hari Ular itu, pihak santuari turut membuat pelbagai pengenalan untuk orang awam mengenali ular-ular yang terdapat di santuari itu.

“Pelbagai program interaktif berkenaan ular akan dilaksanakan antaranya, ‘New Skin New Me’ kenapa ular salin kulit, kepntingan ular salin kulit, dan kita pamer kulit ular.

“Selain itu, kita juga ada program ‘Myth Buster’ iaitu mitos-mitos berkenaan ular dalam masyarakat, ‘Hissing Story’ pula menceritakan kesan dan akibat dari tindakan pembalakan tidak terkawal kepada ular dan pelbagai lagi aktiviti menarik serta pelawat juga diberikan kesempatan untuk bergambar bersama ular,” katanya.

Santuari Taman Rama-Rama dan Reptilia itu juga mempunyai tujuh spesis ular paling berbisa di dunia antaranya ular kapak tokong dan ular tedung selar atau ‘king cobra’.

Pelbagai jenis haiwan, serangga dan reptilia dari pelbagai negara dipamerkan di Santuari Taman Rama-Rama dan Reptilia yang terletak betul-betul di pintu masuk bersebelahan Plaza Tol Ayer Keroh.

Untuk tiket bagi sepanjang bulan Julai, bagi pakej Keluarga termasuk harga untuk dua makanan haiwan iaitu dua dewasa dan dua kanak-kanak berharga RM95, manakala untuk tiga dewasa dan satu kanak-kanak bernilai RM100 dan empat dewasan bernilai RM105.


Kapal selam tentera Indonesia hilang di perairan Bali

Kapal selam itu dilaporkan terputus hubungan jam 4.30 pagi semalam di sekitar 96 kilometer di perairan Bali, ketika sedang menjalani latihan torpedo.

Jurucakap TNI ketika dihubungi Bernama berkata, Panglima Tentera TNI Hadi Tjahjanto dijadual mengadakan sidang akhbar di Bali, jam 8.30 pagi ini.


Boleh dapat pampasan jika ada kesan sampingan vaksin COVID-19 – Mohd Redzuan

ALOR GAJAH 27 Mac – Agensi Pengurusan Bencana Negara (NADMA) dipertanggungjawabkan menguruskan pembiayaan pampasan kepada individu yang mengalami kesan mudarat akibat vaksin COVID-19.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof berkata, bantuan khas kewangan menerusi Kumpulan Wang Bantuan Amanah Bantuan Bencana Negara itu adalah langkah proaktif kerajaan untuk menghadapi kemungkinan jika berlaku kesan sampingan (adverse effects) daripada penggunaan vaksin.

“Sebenarnya perkara ini tak perlu dibangkitkan tapi oleh kerana ada pihak dah uar-uarkan jadi kita telah mewujudkan dana untuk kita beri pampasan sekiranya suntikan vaksin COVID-19 yang diberikan secara percuma oleh kerajaan itu mempunyai kesan sampingan.

“Untuk itu, Sekiranya ada sampingan maka jadi kita wujudkan dana Kumpulan Wang Bantuan Amanah Bantuan Bencana Negara untuk orang-orang yang ada isu perubatan dan lain-lain,” katanya.

Beliau berkata demikian ketika ditemui pemberita selepas program Ceria Ke Sekolah anjuran Tenaga Nasional Berhad (TNB) Bagi Parlimen Alor Gajah di Dewan Anggerik Malaysia, Melekek, di sini.

Hadir sama, Ketua Pegawai Grid TNB, Datuk Ir. usaini Husin, Ketua Retail TNB Melaka, Khairizam Ibrahim dan Pegawai Daerah Alor Gajah, Encik Rahizi Ranom.

Pada masa sama, Mohd Redzuan menegaskan rakyat tidak perlu risau kerana petugas kesihatan di negara ini akan memastikan setiap individu layak menerima vaksin tidak mempunyai masalah kesihatan yang teruk.

“Selalunya petugas kesihatan akan lebih tegas jika seseorang itu ada masalah kesihatan. Macam kalau saya saya ada darah tinggi, masalah jantung dan buah pinggang selalunya kita tak beri suntikan.

“Siapa yang ada isu kesihatan yang besar, pesakit buah pinggang, jantung, darah tinggi, petugas kesihatan itu sendiri atau pakar-pakar tertentu akan memastikan sama ada anda boleh disuntik atau tidak,” katanya.

Dalam pada itu, beliau menzahirkan kebimbangan terhadap tahap keyakinan rakyat Malaysia untuk menerima vaksinasi COVID-19 memandangkan data yang diterima menunjukkan penerimaan orang ramai masih berada pada tahap kurang memuaskan dengan 68 peratus.

Justeru, beliau di peringkat kerajaan akan berusaha menggalakkan rakyat mengambil vaksin tersebut melalui pelbagai inisiatif termasuklah pemerkasaan komuniti Agen Basmi COVID-19 (ABC-19) yang akan dilancarkan Perdana Menteri, Tan Sri Muhyiddin Yassin pada Isnin ini.


RM500,000 jika hilang upaya, mati akibat vaksin COVID-19

PUTRAJAYA 22 Mac – Kerajaan bersetuju untuk memberi RM500,000 sebagai bantuan khas kepada mana-mana rakyat tempatan dan warga asing di negara ini sekiranya berlaku hilang upaya kekal ataupun kematian disebabkan suntikan pelalian vaksin COVID-19.

Menteri Kesihatan Datuk Seri Dr Adham Baba berkata, kerajaan juga bersetuju untuk memberi bantuan sebanyak RM50,000 jika berlaku kesan sampingan serius kepada penerima vaksin yang memerlukan rawatan berpanjangan di hospital.

Menurut beliau, dana permulaan itu adalah di bawah Kumpulan Wang Amanah Bantuan Bencana Negara (KWABBN) yang diuruskan Agensi Pengurusan Bencana Negara (Nadma) bagi tujuan bantuan khas kewangan kesan mudarat vaksin COVID-19.


Saran guna ejen pelancongan untuk bercuti di Melaka – MATTA

AYER KEROH 21 Sept. – Persatuan Ejen Pelancongan dan Pengembaraan Malaysia (MATTA) Melaka menyambut baik pengumuman Kementerian Pelancongan, Seni dan Budaya yang mencadangkan Melaka sebagai salah satu destinasi yang akan dibuka kepada pelancong domestik selepas Pulau Langkawi.

Presidennya, Goh Hock Gin berkata, pengumuman itu nyata memberi kelegaan buat pemain industri pelancongan yang kini tinggal ‘nyawa-nyawa ikan’ apabila pintu sempadan negeri ditutup.

“Pemilihan ejen pelancongan sangat penting kerana ia diyakini lebih selamat dan dapat membantu memantau prosedur operasi standard (SOP) ketat dalam kalangan pengunjung.

“Jangan salah faham, khidmat ejen pelancongan berdaftar ini bukan diwajibkan, tapi sebenarnya kita memang galakkan mereka guna ‘travel agent’ sebab ia lebih selamat selain dapat memantau SOP ketat sepanjang bercuti di Melaka.

“Kita ada 54 ejen pelancongan yang berdaftar di negeri ini yang mana kini 100 peratus sudah menerima sekurang-kurangnya satu dos vaksin dan 95 peratus sudah lengkap vaksinasi.

“Kita juga sudah bersedia untuk mematuhi SOP ketat yang ditetapkan termasuklah memeriksa sijil vaksinasi pengunjung dan melakukan sanitasi berkala di premis dan kenderaan yang digunakan,” katanya ketika dihubungi Melaka Hari Ini.

Mengulas lanjut, beliau berkata pihaknya juga akan menyediakan pelbagai pakej pelancongan menarik di Melaka antaranya pakej dengan harga serendah RM188 hingga RM388 bagi percutian tiga hari dua malam.

“Pelancong boleh memilih pakej yang diinginkan merangkumi penginapan di hotel serta pakej bersiar-siar di bandar (city tour) selama setengah hari,” katanya.

Terdahulu, Menteri Pelancongan, Datuk Seri Nancy Shukri mengumumkan tiga destinasi iaitu Genting Highlands, Pulau Tioman dan Melaka telah diluluskan Mesyuarat Kuartet Menteri COVID-19 untuk dibuka kepada pelancong menerusi gelembung pelancongan domestik.

Destinasi itu dijangka akan dibuka bermula 1 Oktober dengan SOP perjalanan masuk ke tiga destinasi tersebut akan diperhalusi sedikit masa lagi.


Lebih 200,000 pekebun kecil RISDA terima bantuan musim tengkujuh

KUALA LIPIS, 25 Okt – Seramai 232,319 pekebun kecil getah di bawah Pihak Berkuasa Kemajuan Pekebun Kecil Perusahaan Getah (RISDA) akan menerima bantuan musim tengkujuh (BMT) tahun ini, melibatkan peruntukan RM191 juta.

Menteri Pembangunan Luar Bandar Datuk Seri Mahdzir Khalid berkata pembayaran itu akan dibuat bermula November ini seperti biasa, kerana ia tidak terkesan dengan tempoh Pilihan Raya Umum ke-15 (PRU15) yang bermula 5 Nov ini.

“Senarai penerima juga sudah ada dan kita hanya tunggu peruntukan sahaja,” katanya pada sidang media selepas Majlis Pekebun Kecil Makmur RISDA Peringkat Pahang 2022 di Kampung Mela di sini hari ini, yang turut disertai Timbalan Menteri Datuk Seri Abdul Rahman Mohamad.

Mahdzir berkata sebanyak RM508.02 juta telah diperuntukkan bagi pelaksanaan program pembangunan penanaman semula getah di seluruh negara melibatkan program tanam semula, program produktiviti dan pemasaran, program hasil baru dan program keusahawanan.

Bagi RISDA Pahang, Mahdzir berkata sebanyak RM74.1 juta diperuntukkan bagi melaksanakan pelbagai program pembangunan pekebun kecil di negeri ini, selain sasaran penanaman semula getah seluas 16,596 hektar.

Selain itu, beliau berkata projek naik taraf Loji Rawatan Air (LRA) Mela Fasa Dua di sini dengan kos RM38 juta, kini dalam proses reka bentuk dan dijangka bermula pertengahan tahun depan.

Katanya terdapat pelbagai lagi projek pembangunan di bawah Kementerian Pembangunan Luar Bandar dengan nilai RM15 juta dalam kawasan Parlimen Lipis, antaranya melibatkan jalan luar bandar, kemudahan sosial dan baik pulih rumah.


Program Pertanian Bandar bantu kurang kos sara hidup

MERLIMAU 19 Dis – Kementerian Pertanian dan Industri Makanan (MAFI) memperuntukkan RM10 juta bagi memperluaskan lagi Program Pertanian Bandar atau Kebuniti pada tahun hadapan.

Timbalan Menterinya, Datuk Seri Ahmad Hamzah berkata, peruntukan itu adalah usaha kementerian bagi membantu mengurangkan kos sara hidup rakyat khususnya yang terkesan susulan pandemik COVID-19.

“Pada tahun ini kita memperuntukkan RM4.5 juta yang memberi manfaat kepada 39, 608 individu di seluruh negara dan untuk tahun hadapan kita peruntukan RM10 juta.

“Selain peruntukan tahunan, kerajaan juga memberi peruntukan tambahan sebanyak RM30 juta dan menjadikan jumlah keseluruhan untuk Program Kebuniti berjumlah RM63.32 juta sepanjang 2021,” katanya.

Hadir sama, Timbalan Ketua Pengarah (Pengurusan dan Regulatori) Jabatan Pertanian Malaysia, Norsam Alwi; Ahli Dewan Undangan Negeri (ADUN) Merlimau, Dr Muhamad Akmal Saleh; ADUN Serkam, Datuk Zaidi Atan serta Pengarah Jabatan Pertanian Melaka, Rozli Azizi Talib.

“Untuk hari ini sebanyak 120 kit disediakan Jabatan Pertanian Negeri Melaka dan diagihkan kepada penerima di Dewan Undangan Negeri (DUN) Merlimau dan 150 kit lagi untuk DUN Serkam,” katanya.

Mengulas lanjut Ahmad berkata, Program Pertanian Bandar adalah inisiatif diambil MAFI untuk memastikan aktiviti pengeluaran makanan disokong oleh semua peringkat masyarakat khususnya golongan B40.


Lebih lima dekat SPRM terus unggul banteras rasuah-Azam

SPRM yang kini menjejak usia matang ke-54 tahun, tidak lagi menoleh ke belakang malah lebih fokus untuk membanteras isu-isu rasuah dalam sektor perolehan, penguatkuasaan dan grand corruption (rasuah berskala besar), seiring dengan transformasi ekonomi dan perkembangan sosiobudaya masa kini.

“Kita tidak boleh duduk di takuk lama, kita sudah melalui zaman pascakemerdekaan, zaman pembangunan modenisasi, perkembangan ekonomi, melalui zaman kesusahan kewangan ekonomi pada 1999 kemudian negara berkembang semula dan perubahan landskap politik,” kata Ketua Pesuruhjaya SPRM Datuk Seri Azam Baki.

Perkongsian Azam mengenai perkembangan semasa suruhanjaya itu dibuat menerusi wawancara khas bersama media yang berlangsung secara maya sempena sambutan ulang tahun BPR/SPRM Ke-54 hari ini yang bertemakan ‘Semarakkan Integriti, Rasuah Diperangi’.

Menurut Azam, selepas lebih separuh abad SPRM menjadi agensi ulung dalam membanteras rasuah dan salah guna kuasa mengikut undang-undang, pelbagai cabaran turut dihadapi.

Beliau berkata jenayah yang berbentuk grand corruption dan jenayah sindiket semakin meningkat dan pihaknya perlu melihat kaedah penyiasatan yang lebih kemas dan berkesan.

“Kita perlu menggandakan usaha dalam kaedah perisikan dan penyiasatan menggunakan teknologi yang lebih maju dan saya akan memohon kepada kerajaan untuk membantu kita menambah kapasiti dalam peningkatan penggunaan teknologi dalam siasatan,” katanya.

Mengulas mengenai sambutan ulang tahun SPRM kali ini, Azam berkata pelbagai program telah dirangka untuk mempromosikan semangat integriti dalam kalangan masyarakat.

“Integriti ini bermaksud amanah, tanggungjawab, disiplin dan perkara-perkara baik dalam diri manusia itu, jika perkara ini tiada, sudah tentu apa sahaja usaha kita untuk perangi rasuah tidak berkesan.

“Antara lain, kita perlu mengadakan undang-undang dan peraturan yang sesuai untuk menyemarakkan budaya integriti dalam kalangan masyarakat, pegawai kerajaan dan pegawai SPRM. Selepas itu, barulah  usaha untuk memerangi rasuah boleh dijalankan dengan berkesan,” katanya.


Janji temu penerima vaksin tidak tersenarai dalam fasa pertama dibatalkan

PUTRAJAYA 8 Mac. – Janji temu mereka yang tidak tersenarai dalam fasa pertama penerima vaksin COVID-19 telah dibatalkan susulan aduan pemberi maklumat berkaitan isu memotong giliran, kata Menteri Penyelaras Program Imunisasi COVID-19 Kebangsaan Khairy Jamaluddin.

Menurut beliau yang juga Menteri Sains, Teknologi dan Inovasi kira-kira 200 aduan telah diterima berkaitan isu memotong giliran senarai penerima vaksin setakat ini dan dalam satu aduan pada 4 Mac, terdapat juga senarai mereka yang tidak tergolong dalam fasa pertama.

“Apabila saya semak jawapan yang diberi, mereka sudah selesai beri suntikan kepada barisan hadapan kesihatan, maka mereka tambah individu daripada agensi yang tidak tersenarai dalam fasa pertama.

“Atas aduan tersebut kita telah membatalkan semua janji temu daripada mereka yang tidak tersenarai dalam fasa pertama,” katanya pada sidang media bersama Menteri Kesihatan Datuk Seri Dr Adham Baba mengenai perkembangan Program Imunisasi COVID-19 Kebangsaan, di sini hari ini.

Khairy berkata antara aduan turut diterima adalah berkaitan staf bahagian kecemasan hospital yang tidak tersenarai sebagai penerima fasa pertama, namun isu itu telah diperbetulkan.

Khairy berkata beliau telah mengarahkan dos-dos yang sepatutnya diberikan kepada barisan hadapan, namun dirancang diberikan kepada mereka yang tidak tersenarai sebagai barisan hadapan, diagihkan semula ke kawasan yang belum selesai proses vaksinasi bagi barisan hadapan.

Seramai 3,832,976 orang telah mendaftar untuk program imunisasi itu, dengan 3,658,538 daripadanya mendaftar melalui aplikasi MySejahtera, 173,575 melalui laman sesawang vaksincovid.gov.my dan 863 melalui talian penting, katanya.

“Pendaftaran akan terus meningkat dan kita sasar lima juta pendaftaran dalam dua minggu lagi terutama pendaftaran tanggungan dalam aplikasi MySejahtera dilancarkan pada 12 Mac ini, yang membolehkan anak-anak mendaftarkan ibu bapa mereka yang tidak mempunyai MySejahtera bagi penerimaan vaksin,” katanya.

“Soal tarikh dan tempat akan saya susun dengan mereka supaya dapat diberikan taklimat kepada semua ‘backbenchers’. Mungkin dibahagikan ‘backbenchers’ pembangkang selepas itu ‘backbenchers’ kerajaan pada hari yang sama,” katanya.


Pengusaha hotel rebut peluang tarik pengunjung, tawar makan malam Hari Kekasih

AYER KEROH 14 Feb. – Meskipun berdepan cabaran getir sepanjang Perintah Kawalan Pergerakan (PKP) 2.0 bermula 13 Januari lalu, pengusaha hotel di negeri ini ‘lega’ apabila menerima tempahan berganda untuk makan malam sempena sambutan Hari Kekasih dan Tahun Baru Cina.

Pemangku Pengurus Besar Hotel Casa Del Rio, Agnes Tay berkata, pihaknya tidak menang tangan selepas menerima tempahan penuh bagi pasangan kekasih yang mahu menyambut makan malam romantis berlatar belakangkan pemandangan Sungai Melaka.

Katanya, makan malam itu bersesuaian dengan kelonggaran syarat PKP 2.0 berkuatkuasa 10 Februari lalu yang membenarkan makan malam di restoran, terhad kepada dua pelanggan bagi satu meja.

“Sebenarnya, sejak pagi tadi kita masih menerima tempahan namun terpaksa ditolak berikutan kita menghadkan 40 meja sahaja berdasarkan arahan prosedur operasi standard (SOP) MKN (Majlis Keselamatan Negara).

“Sebelum PKP 2.0 kita boleh menerima 150 pengunjung di restoran dalam satu masa berdasarkan kapasiti, namun memandangkan SOP kali ini lebih ketat, jadi kita terpaksa hadkan bilangan pengunjung,” katanya ketika ditemui di hotel berkenaan di sini.

Sementara itu, Pegawai Turus Jabatan Keselamatan Dalam Negeri dan Ketenteraman Awam (JKDNKA) Melaka, Deputi Superintendan Nik Ab Halim Nik Mat ketika dihubungi berkata, bagi memastikan pihak penghotelan mematuhi SOP baru itu, pihaknya akan membuat pemantauan di restoran serta hotel yang menyediakan perkhidmatan makan malam sempena sambutan Hari Kekasih.

Jelasnya, tiada kesalahan untuk orang ramai menyambut mahupun menikmati makan malam sempena sambutan sebarang perayaan atau upacara selagi mematuhi semua SOP termasuk hanya bergerak dalam radius 10 kilometer dari kediaman mereka.


Lukisan mural ‘Keluarga Malaysia’ hiasi bangunan lama di Banda Hilir

Pengurus Besar Bahagian Promosi Pelancongan (BPP) Melaka, Saa’ri Basiron berkata, sebanyak tiga lokasi baharu telah dikenal pasti bagi menempatkan lukisan-lukisan mural termasuk di kawasan Jonker Street.

“Motif mural itu lebih kepada kebersamaan dengan konsep Keluarga Malaysia seperti Hari Raya Aidilfitri yang disambut oleh seluruh kaum dalam negara ini.

“Jadi kita bawakan unsur-unsur macam ketupat iaitu melambangkan kaum Melayu, tanglung yang melambangkan masyarakat Tiong Hua dan mural bermotifkan burung merak yang lebih sinonim kepada masyarakat India misalnya.

“Selepas ini kita akan mengenal pasti bangunan-bangunan khususnya di kawasan ‘back land’ untuk kita serikan lagi bangunan-bangunan ini dengan lukisan mural dan menggamit pelancongan,” katanya.

Hadir sama, Pengerusi Jawatankuasa Jonker Walk, Datuk Wira Gan Tian Loo, Setiausaha Majlis Bandaraya Melaka Bersejarah (MBMB), Sulaiman Atan dan lain-lain kenamaan.


Perbincangan khas Raja-Raja Melayu 16 Jun

KUALA LUMPUR 9 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mempengerusikan sesi Perbincangan Khas Raja-Raja Melayu di Istana Negara, 16 Jun ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata perbincangan khas itu adalah berkaitan dengan usaha-usaha memerangi penularan jangkitan wabak COVID-19 dan pelaksanaannya semasa tempoh darurat.

“Perbincangan Khas Raja-Raja Melayu ini adalah atas inisiatif Seri Paduka Baginda dan akan dipengerusikan oleh Baginda,” katanya dalam kenyataan di sini hari ini.

Pada 12 Jan lalu, Al-Sultan Abdullah mengisytiharkan Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Perbincangan Khas Raja-Raja Melayu itu adalah kali kedua diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019.


190 penunggang Konvoi RTD 2022 ke Bukit Kepong

BUKIT KATIL 10 September – 190 penunggang motosikal menyertai konvoi Jelajah Jabatan Pengangkutan Jalan (JPJ) Melaka 2022 atau RTD 2022 ke Galeri Darurat Bukit Kepong, Muar, Johor.

Katanya, peserta membabitkan ahli daripada tujuh kelab permotoran sekitar Negeri Melaka seperti, Melaka Two Wheelers, PUSPAKOM, Perodua, Lady Bikers Mike D Thunder, JKM dan GMBC yang menunggang motosikal pelbagai kelas.

“Pemilihan lokasi tersebut bagi mengenang jasa dan pengorbanan wira-wira negara dalam mengecapi kemerdekaan dengan salutan hiba serta titisan darah pejuang,” katanya.

Beliau berkata demikian selepas menyempurnakan pelepasan Konvoi motosikal dalam Program RTD 2022 ke Galeri Darurat Bukit Kepong, Muar di JPJ Bukit Katil, di sini, hari ini.


JBPM belanja RM3 juta persediaan hadapi banjir

PANTAI KUNDOR 13 September – Jabatan Bomba dan Penyelamat Malaysia (JBPM) memperuntukkan RM3 juta bagi membeli aset berkaitan sebagai persediaan menghadapi banjir sepanjang musim Monsun Timur Laut, November ini.

Pengarah Bahagian Operasi Kebombaan dan Penyelamat JBPM, Datuk Nor Hisham Mohammad berkata, pihaknya giat melakukan persiapan daripada segi latihan dan logistik, selain memastikan semua aset akan digunakan ketika bencana berada dalam keadaan baik.

Nor Hisham berkata, fokus utama JBPM adalah negeri kerap berlaku banjir iaitu Kelantan, Terengganu, Pahang, Johor, Sabah serta Sarawak selain kawasan ‘urban flood’.

“Keanggotaan kami kini berada pada tahap 96 peratus atau 12,718 orang di seluruh negara dan baru-baru ini 1,000 kekosongan pegawai serta anggota sudah diisi.

“Tahun lalu kami berdepan isu pencahayaan yang kritikal, jadi JBPM melakukan perolehan 100 aset berkaitan dan semua ini membabitkan belanja RM3 juta,” katanya pada sidang media selepas Majlis Penutupan Kursus Pengurusan Bencana Peringkat Negeri Melaka di Pantai Puteri, di sini, hari ini.

Hadir sama Exco Perumahan, Kerajaan Tempatan dan Alam Sekitar, Datuk Zaidi Attan; Ahli Dewan Undangan Negeri (Adun) Pantai Kundor, Tuminah Kadi serta Pengarah JBPM Melaka, Abu Bakar Katain.